7 ta' Awwissu: San Gejtanu

Verżjoni Vidjo:

San Gejtanu

"Fittxu l-ewwel is-saltna t'Alla."

– Ġesù f'Mattew 6:33.

SAN GEJTANU

Saċerdot

1480 – 1547

Tagħrif:

San Gejtanu twieled f'Vicenza, l-Italja, fl-1480, minn familja sinjura u nobbli.

Fl-1504, meta kellu 24 sena rċieva d-Dottorat mill-Università ta' Padova.

Irritorna Vicenza u sar Senatur.

Iżda beda jħoss li għandu jservi 'l Alla iktar mill-qrib.

Fl-1506, mar Ruma.

Hemm daħal fil-Konfraternità tal-Imħabba Divina li għenitu ħafna biex jissaħħaħ fis-sejħa għas-saċerdozju.

Sar qassis fl-1516.

Fl-1518, mar Vicenza biex jassisti lil ommu li kienet qed tmut, u wara li amministralha s-sagramenti mietet f'idejh.

F'Vicenza sar membru tal-Oratorju ta' San Ġirolmu, u ntefa' b'ruħu u b'ġismu jdur bil-morda inkurabbli.

Fl-1520, mar Verona fejn waqqaf Oratorju simili.

Wara ħames xhur mar Venezja fejn beda jaħdem fi sptar ġdid tal-belt, u tant ħadem fih li kien meqjus bħala l-fundatur ewlieni tiegħu.

Fl-1523, telaq minn Venezja u mar Ruma.

Flimkien ma' Ġwann Pietru Carafa li wara sar il-Papa Pawlu IV, u żewġ qassisin oħra, waqqaf it-Teatini, Kjeriċi Regolari, jiġifieri saċerdoti li jgħixu flimkien taħt regola.

Bħala l-ewwel Superjur Ġenerali ntgħażel Carafa li qabel kien Isqof ta' Chieti, bil-latin Theate.

Minn hawn ġej l-isem "Teatini."

Carafa kien irriżenja minn Isqof biex seta' jingħaqad ma' Gejtanu.

Huma kienu jirrifjutaw benefiċċji u bla ma jittallbu, kienu jiddependu fuq id-donazzjonijiet volontarji li l-providenza t'Alla kienet tibgħat.

Il-motto fuq l-arma tagħhom kien: "

Fittxu l-ewwel is-saltna t'Alla.

" Fost il-prattiċi piji li tradizzjonalment ġew imxerrda mill-Kjeriċi Regolari nsibu l-"att erojku" li bih wieħed iċedi mhux biss il-valur satisfatorju tal-opri tajba li jwettaq f'ħajtu iżda wkoll is-suffraġji, favur l-erwieħ tal-Purgatorju.

Meta fl-1527, Karlu V għamel straġi minn Ruma, it-Teatini, li darhom kienet ġiet imħarbta, kellhom jaħarbu, u marru Venezja.

Fl-1530, Gejtanu ntgħażel Superjur wara Carafa, u dam it-tliet snin taż-żmien tiegħu.

Warajh reġa' ntgħażel Carafa.

Fl-1543, kien qiegħed Napli, u biex jgħin lill-foqra waqqaf il-"Montes Pietatis," il-Bank tal-Ħniena, minn fejn il-foqra setgħu jisselfu l-flus billi jħallu xi ħaġa bħala rahan, u wara jeħduha lura.

Dak li beda San Gejtanu, illum sar il-Bank ta' Napli.

San Gejtanu miet f'Napli fis-7 ta' Awwissu 1547, fl-età ta' 67 sena.

Ġie kkanonizzat fl-1671 mill-Papa Klement X. Gejtanu kien wieħed mir-riformaturi kbar kattoliċi u ħafna mir-riformi li wettaq il-Konċilju ta' Trentu kienu antiċipati minn San Gejtanu u mqegħdin fil-prattika minnu ħafna qabel ma tlaqqa' l-konċilju.

Waħda miż-żewġ parroċċi tal-Ħamrun hija ddedikata lill-"Qaddis tal-Providenza," San Gejtanu Thiene.

Ħsieb

Mill-omelija tal-Arċisqof Charles J. Scicluna, fil-Parroċċa ta' San Gejtanu, il-Ħamrun (6 ta' Jannar, 2018):

Id-devozzjoni lejn il-Verb Inkarnat wasslet lil Gejtanu ta' Thiene biex imur jitlob qrib il-maxtura ta' Ġesù.

Imma kien konxju tad-dgħjufija tiegħu, kien konxju ukoll tad-dnubiet tiegħu.

Quddiem l-imħabba li wrieh l-Imgħallem, dejjem kien iħossu mhux żelanti biżżejjed.

"Għal ħafna snin,"

jgħid,

"ħallejt lill-imsejkna ruħ tiegħi tindarab f'ġerħat li fnew, kont imfissed u nagħti l-għala wisq lill-ġisem, lid-dinja u lill-għadu ta' ruħi."

Meta naqraw dawn il-kliem ta' San Gejtanu, nifhmu li qisna qegħdin naqraw xi kumment li niktbu aħna fuqna nfusna.

Meta aħna nersqu lejn il-qaddisin, nagħmlu kuraġġ kbir.

L-ewwel kuraġġ li nagħmlu huwa li nifhmu li huma m'għandhom l-ebda problema jistqarru d-dgħjufija tagħhom.

M'għandhom l-ebda kumpless żejjed biex jistqarru li huma midinbin u midinbin ta' vera.

Mhijiex umiltà falza din ta' San Gejtanu, imma umiltà vera ta' bniedem dgħajjef li għandu bżonn jagħmel għażla.

Id-deċiżjoni ta' San Gejtanu aħna nafuha.

Id-deċiżjoni ta' San Gejtanu hija dik li ma jċedix quddiem id-dgħufija u d-dnubiet tiegħu.

Hu jsemmi d-dnubiet tal-ġisem, id-dnubiet tad-dinja, il-fatt li jċedi għall-għadu.

X'inhu l-messaġġ għalina?

Jekk San Gejtanu, konxju mid-dgħufija tiegħu, ikollu l-esperjenza tad-dija tal-wiċċ ħanin tal-Mulej jiddi fuqu, inti wkoll, aħna lkoll kemm aħna, imsejħin biex nitpaxxew bil-ħniena u d-dija tas-sebħ tal-Mulej fis-sagramenti, fil-Qrar, fl-Ewkaristija.

Aħna rridu nkunu bħal San Gejtanu, bħal San Ġorġ Preca, li jindikawlna lil Ġesù, u nħarsu lejh u nilqgħuh mingħand Marija.

Bħalma kien jgħid San Ġwann tas-Salib:

"Jekk inti tilqa' lil Marija, hi tiġi għandek, toqgħod għandek u ġġib magħha lill-Verb Inkarnat, il-Kelma ta' Alla magħmul bniedem."

Għalhekk, ejjew nilqgħu lill-Madonna hi u tagħtina lil Ġesù, u nitolbu l-interċessjoni ta' San Gejtanu biex dak li għadda minnu u li kkonvertieh,

"inqum, u għalkemm ma jistħoqqlix, jiena nkun qaddej tas-sid umli tiegħek,"

aħna wkoll inkunu qaddejja tas-Sid umli tagħna għax nafu li afdalna teżor kbir, nafu li l-

"ġarar tagħna tal-fuħħar,"

imma għalina biżżejjed il-grazzja tiegħu".

U int, kemm temmen fil-Providenza Divina?

Kemm hi kbira l-fiduċja tiegħek f'Alla?

Inti tħalli lil Alla jużak biex inti stess tkun providenza għal ħaddieħor?

Talba

O Alla, inti tajt lis-saċerdot San Gejtanu l-grazzja li jgħix ħajja bħal tal-appostli; agħmel li aħna, bl-eżempju u t-talb tiegħu, inqiegħdu dejjem fik it-tama tagħna u qatt ma nieqfu nfittxu s-saltna tiegħek.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef219972', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


8 ta' Awwissu: San Duminku

Verżjoni Vidjo:

San Duminku

"Qam bħal nar predikatur ġdid tas-salvazzjoni.

Kelmtu kienet tħeġġeġ bħal torċa.

Kellu f'fommu tagħlim is-sewwa, u ebda ħażen ma nstablu fuq xufftejh." –

Responsorju mil-Liturġija tas-Sigħat tal-Festa ta' San Duminku (Sirak 48:1; Malakija 2:6a).

SAN DUMINKU

Saċerdot

1170 – 1221

Tagħrif:

San Duminku twieled f'Calaruega, Spanja, fl-1170.

Meta kellu erbatax-il sena daħal l-Università, ta' Palencia, biex jistudja l-filosofija u t-teoloġija.

Waqt li kien għadu student sar Kanonku tal-Katidral ta' Osma.

Wara l-Ordinazzjoni tiegħu fl-1195, mar jgħix mal-Kanonċi skont ir-Regola ta' Santu Wistin.

Fl-1201, sar il-Pirjol tal-Kapitlu.

Fl-1204, kien mal-Isqof tiegħu qed jivvjaġġa fi Franza, u ra l-ħsara li kienu qed jagħmlu l-Albiġiżi, (minn Alby, Franza, li fost tagħlim eretiku ieħor kienu jsostnu li l-ispiritwali huwa tajjeb, u l-materjali huwa ħażin, u li Ġesù ma twelidx tassew minn Marija).

Flanguedoc iltaqa' ma' wieħed Albiġiż u għadda l-lejl kollu jiddiskuti miegħu sakemm ikkonvinċieh u rah jerġa' jħaddan it-twemmin Kattoliku.

Minn din il-laqgħa, San Duminku ra ċar li l-missjoni tiegħu kienet li jipprietka l-Vanġelu u jikkumbatti l-ereżija ta' l-Albiġiżi.

Għalhekk ġabar madwaru grupp ta' għalliema biex jgħinuh iwettaq il-ħsieb tiegħu, u b'xi nisa minnhom waqqaf il-kunvent ta' Prouille fl-1206.

Huwa baqa' f'Languedoc għal kważi għaxar snin jipprietka bla serħan.

Fl-1212, mar Toulouse, u fl-1215, attenda r-Raba' Konċilju Lateran, f'Ruma.

Lura f'Toulouse waqqaf l-Ordni tal-Predikaturi jew kif saru magħrufin "Id-Dumnikani," fil-25 ta' April, 1215.

L-għan prinċipali tal-Ordni kien li l-membri tiegħu jgħaqqdu l-għerf mal-qdusija u s-sempliċità, tal-ħajja u jipprietkaw il-Vanġelu ħalli jikkumbattu l-ereżija ta' l-Albiġiżi.

Il-Papa Onorju III approva l-Ordni f'Diċembru, 1216.

F'qasir żmien id-Dumnikani xterdu fi Spanja, fi Franza, l-Ingilterra, l-Italja u f'pajjiżi oħra.

Fl-1220, il-Papa Onorju III ħatar lil San Duminku bħala Superjur Ġenerali tal-Ordni.

F'dik l-istess sena, San Duminku sejjaħ l-ewwel Kapitlu Ġenerali, f'Bologna.

San Duminku kien ikun spiss ħsiebu f'Alla, jekk ma kienx jitkellem fuq Alla bil-prietki tiegħu, kien jitkellem ma' Alla fit-talb.

Ma kienx jgħaddi mument li ma jaħsibx f'Alla.

F'Bologna marad u wara xi tliet ġimgħat miet, fis-6 ta' Awwissu, 1221.

Il-Papa Girgor IX ipproklamah Qaddis, fl-1234.

Huwa għamel ir-Rużarju devozzjoni mill-aktar popolari speċjalment biex jikkumbatti l-ereżija tal-Albiġiżi.

Il-fdal tiegħu jinsab meqjum Bologna, fil-Bażilika tal-Patrijiet Dumnikani.

Dakinhar li miet il-Fundatur, kien hemm diġà fuq 60 kunvent tal-patrijiet, li kienu fl-Italja, fi Franza, fi Spanja, fl-Ingilterra, fil-Polonja, fil-pajjiżi Skandinavi, fil-Palestina, eċċ.

Illum id-Dumnikani jinsabu mxerrdin ma' kullimkien.

Kellhom tul 700 sena, iktar minn 40 qaddis, mijiet ta' beati, fosthom ħafna martri, 4 Papiet, mal-100 kardinal u mijiet kbar ta' Isqfijiet, barra minn tant għorrief ewlenin, fosthom San Tumas t'Aquino u San Albertu Manju.

Duminku, bniedem ta' talb, ta' penitenzi ħorox, imma wkoll ta' ħlewwa u tjieba ma' kulħadd, kien ċertament wieħed mill-ikbar ġganti ta' għerf u ta' qdusija, li qatt kellha l-Knisja Mqaddsa.

Ħsieb

Qari minn dokumenti fuq l-istorja tal-Ordni tal-Predikaturi bit-titlu 'Kien jitkellem ma' Alla jew fuq Alla':

"Duminku kien bniedem ta' virtù kbira, imħeġġeġ kollu kemm hu bl-imħabba ta' Alla; bla dubju ta' xejn, kien mimli bil-ġieħ u bil-grazzja.

Kellu karattru tassew qawwi u dejjem l-istess, u ma kienx jinbidel ħlief meta jħoss u jħenn għall-oħrajn.

U billi l-hena tal-qalb jidher f'wiċċ il-bniedem, it-tjieba u l-ferħ li kienu jidhru fuq il-wiċċ ta' Duminku kienu jixhdu s-sliem u l-hena ta' qalbu.

Kien iġib ruħu ta' bniedem evanġeliku kullimkien, bil-kliem u bl-għemil.

Matul il-ġurnata, ħadd daqsu ma kien ikun hekk twajjeb u ħlejju ma' ħutu u sħabu.

Fis-sigħat tal-lejl, ħadd daqsu ma kien idum jishar u jitlob b'ħafna modi.

Ma kontx tarah wisq jitkellem jekk mhux ma' Alla, jiġifieri fit-talb, jew fuq Alla; u kien iwissi lil ħutu r-reliġjużi biex jagħmlu hekk huma wkoll.

L-aktar ħaġa partikolari li sikwit kien jitlob lil Alla kienet dik li jimlieh bi mħabba tassew, u li jqawwih fil-ħidma u t-tħabrik għas-salvazzjoni tal-bnedmin; kien iqis li ma jistax ikun tassew membru ta' Kristu qabel ma jingħata kollu kemm hu u b'ħiltu kollha biex jirbaħ l-erwieħ, bħalma Sidna Ġesù, is-Salvatur tal-bnedmin, ta lilu nnifsu kollu kemm hu għas-salvazzjoni tagħna.

Għal din il-ħidma, wara li kien ilu żmien twil jaħseb, waqqaf l-Ordni tal-Predikaturi.

Bosta drabi, bil-kliem u bil-kitba, kien iwissi lil ħutu r-reliġjużi ta' dan l-Ordni biex jitgħallmu fuq il-Kotba Mqaddsa tat-Testment il-Ġdid u l-Qadim.

Hu nnifsu kien dejjem iġorr miegħu l-Evanġelju ta' San Mattew u l-Ittri ta' San Pawl u kien jistudjahom ħafna hekk li sar qisu jafhom bl-amment.

Darbtejn jew tliet darbiet għażluh biex isir Isqof, iżda hu qatt ma ried, għax aktar xtaq jibqa' jgħix fil-faqar ma' ħutu r-reliġjużi milli jsir Isqof xi mkien.

Sa l-aħħar ta' ħajtu baqa' jħares bla mittiefes il-ġieħ tas-safa tiegħu.

Kien jixtieq li jiġi msawwat u mqatta' bċejjeċ u jmut għall-fidi ta' Kristu.

Il-Papa Girgor IX stqarr dan fuqu: 'Jiena nafu b'raġel li mexa għalkollox fuq il-mudell tal-Appostli.

Ma hemmx dubju li ssieħeb mal-istess Appostli fil-glorja tas-sema.'

Min jaf kemm ġid sar permezz tar-Rużarju!

Kemm nies għamlu mewta tajba, kemm nies biddlu ħajjithom, kemm grazzji nqalgħu!

Ejjew ma ninsewx li hu l-aktar talba li tagħti unur lill-Madonna u dik li hi tkun qed tistenniena nitolbu bil-ħerqa.

Tassew li kulħadd jafu dan, imma kulħadd jitolbu?

Bħala għajnuna biex wieħed jitlob ir-Rużarju, tistgħu tidħlu fil-Youtube Channel bl-isem ta' Rużarji u Devozzjonijiet bil-Malti.

Fih issibu ġabra ta' vidjows kollha fuq ir-Rużarju.

Ara din il-link:

Il-Beatu Ġordan tas-Sassonja (

ara Ġordan tas-Sassonja

) kiteb hekk fuq San Duminku:

"Xejn ma kien ifixkel l-ekwanimità tiegħu, il-paċi u s-serenità tar-ruħ, jekk mhux is-simpatija lejn il-batuti.

Wiċċu kien jirrifletti l-vera ferħ li kien iħoss.

Duminku kien ħabib u ferrieħi.

Kont tara fih dik il-paċi ġenwina tar-ruħ."

U fik, taħseb lin-nies jistgħu jaraw dik il-paċi li l-Mulej wiegħed lil dawk li jimxu fit-triq tas-Sewwa?

Qiegħed/ Qiegħda xxandar lil Kristu bi kliemek u l-aktar b'għemilek?

Talba

Mulej, int għamilt lil San Duminku predikatur mill-aqwa tal-verità tiegħek: agħmel li huwa jgħin lill-Knisja tiegħek bil-merti u t-tagħlim tiegħu, u li jidħol għaliha quddiemek bit-talb qaddis tiegħu.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef21a620', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


5 ta' Awwissu: Id-Dedikazzjoni tal-Bażilika ta' Santa Marija Maggiore f'Ruma

Verżjoni Vidjo:

"Qaddisa Marija, Omm Alla, itlob għalina midinbin, issa u fis-siegħa tal-mewt tagħna." –

Antifona mil-Liturġija tas-Sigħat tal-Festa tad-Dedikazzjoni tal-Bażilika ta' Santa Maria Maggiore f'Ruma.

ID-DEDIKAZZJONI TAL-BAŻILIKA TA' SANTA MARIJA MAGGIORE F'RUMA

Fis-sena 355, fi żmien il-Papa San Liberju (352-366), kienet inbniet knisja fuq il-għolja Eskwilin, f'Ruma, iddedikata lill-Madonna, li biż-żmien kienet saret magħrufa bħala l-"Bażilika Liberjana."

Fis-sena 431, ftit wara l-Konċilju ta' Efesu kien stqarr li Omm Ġesù hi Omm Alla, il-Papa Sistu III kabbar din il-knisja u kkonsagraha f'ġieħ l-Omm qaddisa ta' Alla.

Din il-Bażilika hija l-iktar waħda antika fost il-knejjes tal-Punent li huma ddedikati f'ġieħ il-Madonna, taħt it-titlu ta' Omm Alla.

Biż-żmien saret magħrufa bħala "Santa Marija Maggiore."

Ġieli tissejjaħ ukoll "

Santa Maria ad praesepe

" għax fiha hemm miżmuma s-suppost relikwija tal-maxtura ta' Betlem.

Hi wkoll waħda mit-tliet knejjes patrijarkali, li fihom il-Papa jmexxi l-funzjoni f'ċerti okkażjonijiet.

Iż-żewġ knejjes patrijarkali l-oħra huma ta' San Pietru u ta' San Ġwann Lateran.

Fis-seklu disgħa xterdet leġġenda li wasslet biex din il-festa tibda tissejjaħ "Il-Festa tal-Madonna tas-Silġ."

Li skont il-leġġenda, għatta l-post fejn il-Madonna riedet li tinbnielha knisja.

Permezz ta' dehra tagħha, lil wieħed għani jismu Ġanni, talbitu li tinbena knisja ddedikata lilha fuq il-post li kellha turih.

B'hekk inbniet il-knisja fil-pontifikat tal-Papa Liberju fuq il-post muri mill-Madonna fuq il-għolja Esquilino.

Fl-iskrizzjoni tad-dedika tal-Papa Sistu dan il-fatt mhux imsemmi.

Ebda tifkira ma nsibu ta' dan il-miraklu qabel xi mijiet ta' snin wara, u issa hu magħruf bħala leġġenda.

Kummissjoni għar-riforma tal-Brevjarju rrikkmandat lill-Papa Benedittu XIV, fl-1742, biex din il-festa terġa' tissejjaħ "Id-Dedikazzjoni ta' Santa Marija" bħal qabel.

Dan it-tibdil għadu ma sarx ħlief fil-kalendarju l-ġdid tal-Benedittini (1915).

Din il-knisja hi waħda mill-aktar magħrufa fid-dinja għad-devozzjoni tal-fidili lejn il-Madonna.

Ġewwa l-Knisja hemm pittura tal-Madonna bit-tfajjel ċkejken li jingħad li kien ix-xogħol ta' San Luqa.

Din hija magħrufa bħala "

Salus Populi Romani

" jiġifieri l-protettriċi tal-poplu Ruman.

Il-Papa Franġisku, l-għada li kien elett, kmieni filgħodu għamel viżta privata quddiem dan il-kwadru, poġġa bukkett ward u qagħad jitlob lill-Madonna.

Ħsieb

Fl-Eżortazzjoni Appostolika "

Marialis Cultus"

il-Qaddis Papa Pawlu VI għat-tmexxija tajba u l-iżvilupp tad-devozzjoni lejn l-Imqaddsa Verġni Marija, insibu dan:

"Marija mhux biss hija mudell tal-Knisja kollha fit-taħriġ tal-qima divina, imma hija wkoll għalliema tal-ħajja spiritwali għal kull nisrani.

Sa mill-bidu l-insara bdew iħarsu lejn Marija u bħalha jagħmlu ħajjithom qima 'l Alla u jagħmlu l-qima bħala l-impenn ta' ħajjithom.

Sa mir-raba' seklu, San Ambroġ meta kien ikellem lin-nies kien jgħidilhom li jittama li kull wieħed minnhom ikollu l-ispirtu ta' Marija biex ifaħħar 'l Alla: 'Għandu jkun f'kull nisrani l-ispirtu tagħha biex jifraħ f'Alla.'

Fuq kollox Marija hija l-mudell ta' dik il-qima li tagħmel mill-ħajja offerta lil Alla.

Dan hu tagħlim antik, imma li jiswa għal dejjem u li kulħadd jista' jisma' billi jagħti każ tat-tagħlim tal-Knisja, u billi jisma' l-leħen tal-Verġni meta minn qabel wettqet it-talba tal-għaġeb li għamel il-Mulej: 'Ikun li trid int' (Mattew 6:10), billi wieġbet għall-ħabbâr ta' Alla: 'Hawn jien il-qaddejja tal-Mulej: isir minni skont kelmtek' (Luqa 1:38).

L-'iva' ta' Marija hija tagħlima u eżempju għall-insara kollha biex l-ubbidjenza għar-rieda tal-Missier tkun it-triq u l-mezz tal-qdusija tagħhom.

Min-naħa l-oħra huwa importanti li tara kif il-Knisja turi b'ħafna modi ta' qima r-relazzjoni tagħha ma' Marija:

b'qima kbira meta taħseb fuq il-kobor tal-Verġni li saret Omm il-Verb inkarnat permezz tal-Ispirtu;

bi mħabba li tħeġġeġ meta tara 'l Marija, omm spiritwali tal-membri kollha tal-ġisem mistiku;

b'tama meta tħoss l-id tal-Avukata u l-Għajnuna tagħha;

b'servizz ta' mħabba meta tara fil-qaddejja umli tal-Mulej is-Sultana tal-Ħniena u l-Omm tal-grazzja;

b'eżempju ħerqan meta taħseb fuq il-qdusija u l-virtujiet tal-'Mimlija bil-Grazzja' (Luqa 1:28);

bi stagħġib kbir meta tara fiha 'ix-xbieha l-aktar safja li tixtieq u tittama li tkun;'

bi studju bir-reqqa meta tara fis-Sieħba tal-Feddej li ġa għandha sehem sħiħ mill-frott tal-misteru tal-Għid, minħabba l-milja tagħha tal-futur, sakemm jasal il-jum li fih, imnaddfa minn kull tikmixa u minn kull tebgħa (Efesin 5:27), issir bħal għarusa mżejjna għall-Għarus, Ġesù Kristu (Apokalissi 21:2).

Marija hija l-unika mara li stħaqqilha tissejjaħ 'omm' u 'għarusa.'

Waqt li l-omm

tan-nisel tagħna daħħlet il-piena fid-dinja, l-Omm tal-Mulej tagħna reġgħet wildet

il-fidwa tagħha.

Eva, meta qatlet, ħassret; Marija meta tat il-ħajja, ġabet ir-risq.

Eva sawtet, Marija fejqet.

Il-Verġni, b'mod tal-għaġeb u uniku, nisslet lis-Salvatur

tagħha u ta' kollox.

Hija t-tempju ta' Alla, l-għajn imħabbra, il-bieb fid-dar tal-Mulej! ~

Ambroġ Autperto, Seklu VIII

Jeħtieġ li nivveneraw b'qima kbira u nuru devozzjoni tenera lil Sidtna Marija għaliex

hija l-akwadott li permezz tiegħu aħna nirċievu l-grazzji li 'Alla jogħġbu jibagħtilna.' –

San Bernard

Talba

Sliem għalik, kewkba tal-baħar, Omm qaddisa u kbira t'Alla, dejjem Verġni bla mittiefsa, bieb il-hena u ferħ tas-sema.

Uri li tassew int Ommna, wassal talbna quddiem Alla, li fi ħnientu twieled minnek biex isir għalina bniedem.

(Mill-Innu tal-Għasar)

Warrab minn quddiem għajnejk, Mulej, il-ħtijiet tal-poplu tiegħek, biex aħna, li ma għandniex ħila nogħġbuk b'dak li nagħmlu aħna, insalvaw bit-talb ta' Omm Ibnek, Ġesu' Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Nota: It-Tagħrif dwar din il-Festa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef2194e5', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


4 ta' Awwissu: San Ġwann Marija Vianney

Verżjoni Vidjo:

San Ġwann Marija Vianney

"Din id-daqsxejn ta' tbatija, li għaddejjin minnha issa, għad taqlgħalna glorja bla qies għal dejjem.

Għajn qatt ma rat u widna qatt ma semgħet, u qatt ma tnissel f'qalb il-bniedem, x'lesta Alla għal dawk li jħobbuh." –

Responsorju mil-Liturġija tas-Sigħat tal-Festa ta' San Ġwann Marija Vianney (1 Ġwanni 4:16.

SAN ĠWANN MARIJA VIANNEY

Saċerdot

1786 – 1859

Tagħrif:

Ġannmari Vianney twieled ħdejn Lyon, Franza, fl-1786, tliet snin qabel ir-Rivoluzzjoni Franċiża.

Ta' 13-il sena rċieva l-Ewwel Tqarbina bil-moħbi fir-razzett ta' missieru waqt li l-ħaddiema baqgħu jaħdmu bħas-soltu biex ma jiġbdux l-attenzjoni tal-Awtorità Rivoluzzjonarja.

Fl-1804, meta kellu 18-il sena wera lil missieru x-xewqa li jsir qassis.

Sa dan iż-żmien kien jaħdem fir-razzett ta' missieru.

Sentejn wara beda jattendi skola żgħira li Abbé Balley kien fetaħ għall-abbatini.

Fl-1809, sejħulu bil-lieva, iżda wara ftit ħalla.

Fl-1811, daħal is-Seminarju biex jibda l-filosofija, u fl-1813 beda t-teoloġija.

Fl-istudju ma kien tajjeb xejn iżda fil-qdusija kien jgħaddi lil kulħadd.

Kien mudell ta' żagħżugħ tajjeb.

Fl-1815, ta' 29 sena ħa l-Quddiesa, u mar bħala assistent ta' Abbé Balley.

Fl-1817, intbagħat bħala Kappillan tar-raħal ta' Ars, b'370 ruħ li kellhom antipatija kbira lejn ir-reliġjon.

Ħafna minnhom ma kinux jisimgħu quddies.

Kienu mehdijin wisq bil-ħwejjeġ tad-dinja.

Fir-raħal kien hemm numru ta' ħwienet tax-xorb u tad-divertiment.

Bil-mod, bit-talb, bil-viżti lill-familji u b'attivitajiet reliġjużi, huwa rnexxielu jikkonverti ħafna minnhom u l-ħwienet tax-xorb u tad-divertiment bdew jagħlqu.

Fl-1824, bil-għajnuna ta' żewġ xebbiet fetaħ skola b'xejn għall-bniet li wara saret l-istitut magħruf "

La Providence,

" għat-tfal orfni u abbandunati.

Dawk li kienu jieħdu ħsiebu ma kellhomx salarju.

Il-fama qaddisa ta' dan il-qassis ħarġet barra mir-raħal u xterdet fil-bogħod saħansitra barra Franza.

Ars sar ċentru tal-pellegrinaġġi.

Wasal żmien meta kienu jaslu f'Ars iktar minn tliet mitt pellegrin kuljum, għonja u foqra, qaddisin u midinbin, kbarat u mhumiex.

Kien iqatta' tnax-il siegħa kuljum fil-konfessinarju fix-xitwa, u sittax-il siegħa fis-sajf.

Il-Kurat ta' Ars, kif kien sar magħruf, għamel 42 sena f'din il-ħajja, sakemm miet fl-4 ta' Awwissu, 1859.

Il-kanonizazzjoni tiegħu għamilha l-Papa XI fl-1925.

Aktar dettalji

Is-superjuri tiegħu billi kienu jafu kemm moħħu ma jtihx, bagħtuh f'Ars għax qalu li hemm żgur ma setax jagħmel ħsara.

F'dan il-post, il-knisja kienu jmorru xi ftit nisa xjuħ, in-nies kienu jaħdmu nhar ta' Ħadd, jiskru u jħobbu jiżfnu.

Wara għaxar snin, dan ir-raħal inbidel, saru konverżjonijiet u fejqan tal-għaġeb.

Il-kurat kien iħabbar il-ġejjieni u jaqra l-qlub tan-nies.

Huwa kien jitlob u jsum u jqarar ħafna.

Kien jorqod biss xi tlieta jew erba' sigħat.

Kienu jiġu għall-pariri tiegħu bosta u bosta nies minn kull naħa ta' Franza, tant li l-gvern kellu jwassal il-linji tal-ferrovija sa hemm.

Minkejja li kien miżmum b'qaddis minn ħafna, kien hemm oħrajn li kienu jippruvaw iwaqqgħuh għaċ-ċajt minħabba n-nuqqas ta' għerf tiegħu.

Għal 30 sena kien ukoll molestat spiss minn attakki tax-xitan li żgur ma kienx jaħmel jara dawk il-konverżjonijiet kollha jsiru f'riġlejn il-qaddis.

Kien miġbud ħafna għall-ħajja iebsa tal-Kartużjani, u tliet darbiet ittanta jaħrab mill-parroċċa biex imur magħhom.

Irrifjuta l-unuri kollha li riedu jagħtuh fl-aħħar snin ta' ħajtu.

Meta ġabulu l-Vjatku qal: "Kemm hija ħaġa ta' niket li titqarben għall-aħħar darba!"

Il-Papa Piju, erba' snin wara li għamlu qaddis, ħatru Patrun tal-Kappillani.

Ħsieb

Qari mill-katekeżi ta' San Ġwann Marija Vianney, saċerdot bit-titlu 'Dmir ħelu tal-bniedem: li jitlob u jħobb':

"Uliedi, ġibu quddiem għajnejkom illi t-teżor tan-nisrani m'huwiex fuq din l-art, imma fis-sema.

Mela għandna nżommu ħsibijietna fejn hemm it-teżor tagħna.

Dan hu d-dmir u l-uffiċċju ħelu tal-bniedem: li jitlob u jħobb.

Jekk titolbu u tħobbu, araw, dan hu tabilħaqq l-hena tal-bniedem fuq din l-art.

It-talb mhux ħaġ'oħra ħlief l-għaqda tagħna ma' Alla.

Min għandu qalbu nadifa u marbuta ma' Alla jħoss bħal għaxqa u ħlewwa tal-għaġeb, u madwaru ixerred dawl liema bħalu.

F'din l-għaqda sħiħa, Alla u r-ruħ isiru qishom żewġ xemgħat imdewba f'waħda u ħadd ma jkun jista' jifridhom iżjed.

Kemm hi ħaġa sabiħa din l-għaqda ta' Alla mal-ħlejqa ċkejkna tiegħu!

X'ferħ kbir li ħadd ma jista' jifhmu!

Aħna konna sirna nies li ma jistħoqqilhomx jitolbu: imma Alla, ta' tajjeb li hu, ħalliena nkellmuh.

It-talb tagħna huwa inċens ta' fwieħa li togħġbu mill-iżjed.

Uliedi, intom għandkom qalbkom ċkejkna, imma t-talb iwessagħhielkom u jagħmilha li tkun tista' tħobb lil Alla.

It-talb iħallina nduqu s-sema minn issa stess, iniżżlilna biċċa mill-ġenna.

It-talb qatt ma jċaħħadna mill-ħlewwa tiegħu; għax hu qisu għasel li jixxerred fir-ruħ u jagħmel kollox ħelu.

Fit-talb, meta jsir sewwa, it-tbatijiet kollha jinħallu bħas-silġ fix-xemx.

It-talb jagħmel ukoll li ż-żmien itir ħafif, b'ferħ kbir għall-bniedem, li anqas jintebaħ li ż-żmien għaddej.

Isimgħu din: meta jien kont kappillan fi Bresse, darba sħabi kważi kollha mardu, u għalhekk kien ikolli nagħmel mixjiet twal; imma fit-triq kont nitlob lis-Sid twajjeb tagħna, u, kif ngħidilkom jien, il-ħin xejn ma kont narah twil.

Hemm ukoll xi wħud li jegħrqu għalkollox fit-talb qishom ħuta fl-ilma, għax huma mogħtijin kollhom kemm huma lit-tjieba ta' Alla.

Lil dawn ma ssibilhom ebda firda f'qalbhom.

Kemm inħobbhom lil dawn l-erwieħ ġenerużi San Franġisk ta' Assisi u Santa Koleta kienu jaraw lil Sidna u jitħaddtu miegħu kif nitħaddtu aħna bejnietna.

Aħna, għall-kuntrarju, kemm drabi nidħlu fil-knisja bla ma nafu x'għandna nagħmlu jew x'għandna nitolbu!

Safrattant, kull meta mmorru għand xi ħadd inkunu nafu sewwa għalfejn sejrin.

Anzi xi wħud donnhom jgħidulu hekk lil Alla: 'Kelmtejn biss se ngħidlek: li tagħtina l-maħfra....'

Jien sikwit naħseb fuq dan: meta niġu biex naduraw lil Alla, naqilgħu mingħandu kull ma nitolbuh, jekk it-talb tagħna nagħmluh b'fidi ħajja ħafna u b'qalb tassew nadifa."

Riflessjonijiet minn San Ġwann Marija Vianney:

"M'hemmx għalfejn nitkellmu ħafna biex nitolbu tajjeb.

Aħna nafu li Alla qiegħed hemm; ejjew mela niftħu qalbna miegħu.

Ejjew nieħdu pjaċir fil-preżenza tiegħu.

Din hi l-aħjar talba."

"Huwa dejjem żmien ir-rebbiegħa, fil-qalb ta' min iħobb 'l Alla."

"Aħna bħal tfal żgħar ma nafux nimxu fit-triq li tagħti għall-ġenna għax nogħtru u naqgħu, jekk id il-ħanin Alla ma tkunx pronta li tweżinna bil-grazzja tiegħu."

Li kieku xi ħadd ma jafekx, ngħidu aħna xi ħadd minn dinja oħra, kellu jifli ħajtek, u jara fik dak li jidher u wkoll dak li ma jidhirx, tgħid kien jasal għall-konklużjoni li:

int sempliċiment pellegrin/a fuq din l-art, jew

jieħu l-impressjoni li inti ma temminx fil-ħajja eterna, u ġej daqslikieku ser tibqa' hawn?

Talba

Talba għas-saċerdoti

: Mulej, agħtina qassisin jixbhu lilek, qassisin adattati għad-dinja tal-lum.

Qassisin mimlija bl-Ispirtu s-Santu, jħobbu lilek, l-Ewkaristija u l-Kelma.

Mulej, agħtina qassisin li jitolbu u li jgħallmuna nitolbu. qassisin li jħobbu ħafna liż-żgħażagħ, lill-fqar u lil dawk li huma tal-aħħar.

Qassisin li kapaċi juru l-ħlewwa u l-ħniena għall-miżerji kollha tad-dinja tal-lum.

Missier qaddis, ħares fil-verità lis-saċerdoti tiegħek.

Huma qegħdin fid-dinja, ħarishom mill-ħażen.

Ammen.

O Alla ta' setgħa u ħniena bla tarf, int għażilt lis-saċerdot San Ġwann Marija Vianney u żejjintu b'ħeġġa ta' l-għaġeb fil-ħidma tiegħu bħala Kappillan ta' parroċċa; agħmel li, bl-eżempju u t-talb tiegħu, nirbħu bl-imħabba aħwa oħra għal Kristu, u li magħhom niksbu l-glorja ta' dejjem.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef219eb4', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


3 ta' Awwissu: Santa Lidja

Verżjoni Vidjo:

Santa Lidja

"Lidja qagħdet tismagħna, u l-Mulej fetħilha qalbha biex tifhem dak li kien jgħid Pawlu.

Wara li tgħammdet, hi u l-familja tagħha, talbitna u qaltilna: 'Jekk jidhrilkom li jiena nemmen fil-Mulej, ejjew oqogħdu d-dar tiegħi.'

U ġagħlitna noqogħdu għandha." –

Atti 16:14-15.

SANTA LIDJA

L-Ewwel seklu

Tagħrif:

Din il-qaddisa tissemma fil-ktieb tal-Atti tal-Appostli (Kapitlu 16, v. 14-15).

Kienet minn Tijatira, post fil-provinċja Rumana tal-Asja, imsemmi ħafna għaż-żebgħa tad-drapp bil-porpra (lewn aħmar).

Kienet tgħix fil-belt ta' Filippi tinnegozja f'dan id-drapp meta San Pawl wasal l-ewwel darba f'din il-belt għall-ħabta tas-sena 55.

L-Atti jgħidulna li Lidja "kienet tqim lil Alla," espressjoni li tfisser konvertita għar-reliġjon Lhudija.

Darba, f'jum is-Sibt, San Pawl mar jipprietka f'dar fejn kienu jiltaqgħu jitolbu.

"Lidja kienet tisma', il-Mulej fetħilha moħħha biex tixrob kulma kien jgħid Pawlu.

U tgħammdet hi u darha."

Hekk kienet l-ewwel mara li saret nisranija fl-Ewropa.

Jidher li Lidja kienet mara għanja, u għalhekk talbet, anzi insistiet biex Pawlu u sħabu Silas u Luqa jidħlu joqogħdu għandha tul il-waqfa tagħhom f'Filippi.

F'Filippi, lil Pawlu u lil Silas, wara li ċarrtulhom ilbieshom u sawtuhom bil-bsaten, tefgħuhom il-ħabs, mnejn ġew meħlusin minħabba li kienu ċittadini Rumani, bil-patt li jitilqu minn hemm.

Qabel telaq minn Filippi, Pawlu mar mill-ġdid għand Lidja jsellem lill-insara tal-post u jħeġġiġhom iżommu sħiħ fil-fidi (Atti 16:11).

Barra minn dan it-tagħrif li nsibu fil-ktieb tal-Atti tal-Appostli dwar Santa Lidja, ma nafu xejn aktar fuqha.

Hi patruna ta' dawk li jiżbgħu d-drappijiet.

Ħsieb

Santa Lidja kellha l-kuraġġ mhux biss li tikkonverti imma li tagħti xhieda tal-fidi ġdida tagħha b'mod pubbliku.

L-imġiba u ż-żelu tagħha juruna b'liema konvinzjoni kienet ħadnet it-tagħlim li wasslulha l-appostli dwar Kristu.

U aħna llum?

Nuru fidi soda, żelu u entużjażmu b'mod li bih nistgħu inkunu ta' xhieda għal dawk ta' madwarna?

Fl-Ittra Appostolika "Motu Proprio Data" Porta Fidei tal-Papa Benedittu XVI, insibu dan:

"Mhux ta' b'xejn li fl-ewwel sekli l-insara kienu mistennija li jitgħallmu l-Kredu bl-amment.

Dan kien iservihom bħala talba ta' kuljum biex ma jinsewx l-impenn li ħadu fil-Magħmudija.

Santu Wistin ifakkarna f'dan bi kliem mimli tifsir meta f'Omelija fuq ir-redditio symboli, dwar it-talba tal-Kredu jgħid: 'Is-simbolu tal-misteru qaddis li rċevejtu lkoll flimkien u li llum kull wieħed minnkom stqarr, hu kliem li fuqu hi mibnija l-fidi ta' Ommna l-Knisja fuq il-pedament sod li hu Kristu l-Mulej...

Intom irċevejtuh u lqajtuh, imma tridu żżommuh dejjem f'moħħkom u f'qalbkom, tridu ttennuh f'sodditkom, taħsbu fuqu fil-pjazez u ma tinsewhx intom u tieklu: u anki meta l-ġisem ikun rieqed, tridu tishru fih b'qalbkom.'

Issa nixtieq nuri triq li tista' tgħinna nifhmu b'aktar profondità mhux biss x'fiha l-fidi tagħna, imma wkoll dak l-att li bih niddeċiedu li nafdaw ruħna bi sħiħ f'Alla, b'libertà sħiħa.

Infatti teżisti għaqda qawwija bejn l-att li bih temmen u l-kontenut li naqblu fuqu.

L-appostlu Pawlu jħallina nidħlu 'l ġewwa f'din ir-realtà meta jikteb: 'Wieħed jemmen ... f'qalbu... u jistqarr b'xufftejh' (Rumani 10:10).

Il-qalb turi li l-ewwel att li bih naslu għall-fidi hu don t'Alla u azzjoni tal-grazzja li taħdem u tibdel il-bniedem mill-qiegħ.

L-eżempju ta' Lidja jgħidilna ħafna dwar dan.

San Luqa jirrakkonta li meta Pawlu mar Filippi, f'jum tas-Sibt ħabbar l-Evanġelju lil xi nisa; fosthom kien hemm Lidja u 'l-Mulej fetħilha qalbha biex tifhem dak li kien jgħid Pawlu' (Atti 16, 14).

Din l-espressjoni hi importanti ħafna.

San Luqa qed jgħallem li mhux biżżejjed inkunu nafu l-kuntenut ta' dak li rridu nemmnu, imma li qalbna – fejn jinsabu l-affarijiet l-aktar għeżież għalina – trid tkun miftuħa għall-grazzja biex inkunu nistgħu nidħlu fil-fond u nifhmu li dak li tħabbar lilna hu Kelma t'Alla.

Min-naħa l-oħra, l-istqarrija bil-fomm turi li l-fidi titlob xhieda u impenn fil-pubbliku.

In-nisrani qatt ma għandu jaħseb li t-twemmin hu xi ħaġa privata.

Il-fidi hi deċiżjoni li noqogħdu mal-Mulej biex ngħixu miegħU.

U li 'noqogħdu miegħU' hu mezz biex nifhmu dawk ir-raġunijiet li bihom nemmnu.

Il-fidi, propju għax hi att tal-libertà tagħna, titlob ukoll responsabbiltà soċjali dwar dak li wieħed jemmen fih.

Fil-jum ta' Pentekoste l-Knisja turi biċ-ċar din id-dimensjoni pubblika ta' meta wieħed jemmen u jħabbar bla ebda biża' l-fidi tiegħu lill-bnedmin kollha.

Hi don tal-Ispirtu s-Santu li biha nkunu nistgħu naqdu l-missjoni tagħna u b'hekk tissaħħaħ ix-xhieda tagħna, li ssir waħda libera u kuraġġuża".

Talba

O Mulej, Int tajt lil Santa Lidja qalb miftuħa għall-Kelma tiegħeK li salvat lilha u lil dawk li bħalha, ħallewk tidħol fil-ħajja tagħhom, agħti lilna wkoll il-grazzja li nibqgħu ngħixu b'entużjażmu u b'impenn il-fidi li nħaddmu hekk li nipprattikawha wkoll fil-pubbliku bla mistħija ta' xejn, filwaqt li nżommu f'moħħna li meta Inti ssallabt bi mħabba għalina, dan għamiltu fil-pubbliku, minkejja l-umiljazzjonijiet kbar li dan fisser għalik.

Ammen.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef24f97b', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


2 ta' Awwissu: San Ewsebju ta' Vercelli

Verżjoni Vidjo:

San Ewsebju ta' Vercelli

"Għal kollox niflaħ bis-saħħa ta' Dak li jqawwini." –

Filippin 4:13.

SAN EWSEBJU TA' VERCELLI

Isqof

? – 371

Tagħrif:

San Ewsebju twieled fil-gżira ta' Sardinja għall-bidu tas-seklu erbgħa, minn ġenituri nsara.

Meta kien għadu tifel żgħir tilef lil missieru.

Ommu ġabitu Ruma.

Hemm ħa l-edukazzjoni tiegħu, u sar membru tal-Kleru ta' Ruma.

Fis-sena 345 sar l-ewwel Isqof ta' Vercelli, f'Piedmonti.

Introduċa għall-ewwel darba fil-Punent il-ħajja monastika billi hu bħala Isqof beda jgħix f'komunità mas-saċerdoti tiegħu.

Ħadem ħafna kontra l-ereżija tal-Arjani li tiċħad id-Divinità ta' Ġesù.

Fis-Sinodu ta' Milan fis-sena 355 huwa ma riedx jiffirma l-kundanna kontra San Atanasju, u minħabba f'hekk l-Imperatur Arjan Kustanz eżiljah fil-Palestina.

Hemm kien taħt is-sorveljenza tal-Isqof Arjan, u bosta drabi kien jiġi umiljat u mmaltrattat mill-Arjani, sakemm fl-aħħar mar l-Eġittu.

Meta fis-sena 361 miet l-Imperatur Kustanz, Ġuljanu l-Apostata li laħaq floku, ta l-permess lill-Isqfijiet eżiljati li jkunu jistgħu jirritornaw fid-djoċesi tagħhom, iżda San Ewsebju baqa' fl-Orjent bħala l-Legat tal-Papa.

Flimkien ma' San Atanasju ppresieda s-Sinodu ta' Lixandra fis-sena 362, u sena wara rritorna fi Piedmonti.

Flimkien ma' San Ilarju ta' Poitiers ħadem ħafna kontra l-Ereżija Arjana.

Fil-Katidral ta' Vercelli hemm ippreservati l-iktar manuskritti antiki tal-Vanġelu bil-Latin antik u jaħsbu li kienu miktubin minn San Ewsebju.

Miet fil-paċi fid-djoċesi tiegħu fl-1 ta' Awwissu tas-sena 371.

Aktar dettalji

Ewsebju kien iben martri.

Trabba f'Ruma fejn ommu ħaditu meta kien għadu żgħir ħafna.

Jista' jitqies bħala l-fundatur tal-kanoniċi regolari.

Fil-konċilju ta' Milan fis-sena 355, Ewsebju kien wieħed mit-tliet Isqfijiet li, għalkemm kienu mhedda bil-mewt, irrifjutaw li jiffirmaw il-kundanna ta' San Atanasju, kif riedu l-Isqfijiet Arjani.

Minflok, dan il-qaddis poġġa kopja tal-Kredu ta' Niċea fuq il-mejda u insista li kull wieħed jiffirmah qabel ma jaqbdu l-każ kontra Atanasju.

Qam storbju kbir.

Xi wħud jagħtu lil Ewsebju t-titlu ta' martri; dan forsi minħabba li sofra ħafna tul l-eżilju, imma safejn nafu hu miet mewta naturali meta kien diġà mgħobbi sewwa bis-snin.

San Ewsebju hu wieħed mill-awturi tal-Kredu msejjaħ ta' San Atanasju.

Kopja manuskritta tal-Vanġelu bil-latin li jingħad li għamel hu, il-

Codex Vicellensis

, hi l-eqdem manuskritt tax-xorta tiegħu li jeżisti.

Il-festa tiegħu tinżamm fit-2 ta' Awwissu.

Ħsieb

Bla dubju li l-Ispirtu s-Santu ta lil San Ewsebju d-don tal-qawwa biex huwa seta' jissaporti kull tip ta' tbatija, umiljazzjoni, eżilju u abbużi oħra kontra tiegħu u jibqa' xorta waħda ma jiċċaqlaqx mill-pożizzjoni tiegħu għax kien jaf li hu kien fis-sewwa u xhud tal-Verità.

Imma x'inhu dan id-don tal-qawwa?

Kif nistgħu nkabbruh fina ladarba rċevejnieh bl-inżul tal-Ispirtu s-Santu fis-Sagramenti?

Il-Papa Franġisku, fl-Udjenza tiegħu tal-Erbgħa, 14 ta' Mejju, 2014 dwar id-Doni tal-Ispirtu s-Santu – Il-Qawwa, jgħid hekk:

"Il-Mulej dejjem lest biex iweżinna fid-dgħufija tagħna u dan jagħmlu b'don speċjali: id-don tal-qawwa.

Hemm parabbola, li jirrakkonta Ġesù, li tgħinna nifhmu l-importanza ta' dan id-don.

'Bidwi ħareġ jiżra'; imma mhux iż-żerriegħa kollha li xeħet għamlet il-frott.

Dik li spiċċat fuq il-mogħdija naqqruha l-għasafar; dik li waqgħet fuq il-blat jew qalb ix-xewk, qabdet, imma malajr nixfet bix-xemx jew sfat maħnuqa mix-xewk.

Dik biss li waqgħet fuq art tajba setgħet tikber u tagħmel il-frott.' (ara Mark 4:3-9 // Mattew 13:3-9 // Luqa 8:4-8).

Kif Ġesù stess ifisser lid-dixxipli tiegħu, dak il-bidwi jirrappreżenta lill-Missier, li jxerred bil-kotra ż-żerriegħa tal-Kelma tiegħu.

Imma ż-żerriegħa spiss tħabbat wiċċha man-nixfa ta' qalbna u, anki meta tiġi milqugħa, tirriskja li tibqa' ma tagħmilx frott.

Bid-don tal-qawwa, imma, l-Ispirtu s-Santu jeħles l-art ta' qalbna, jeħlisha mill-ħedla, mid-dubji u mill-biżgħat kollha li jistgħu jżommuh lura, hekk li l-Kelma tal-Mulej tkun tista' titqiegħed fil-prattika, b'mod awtentiku u hieni.

Hu tassew ta' għajnuna dan id-don tal-qawwa, iqawwina, jeħlisna anki minn tant ħwejjeġ li jżommuna lura.

Hemm ukoll mumenti diffiċli u sitwazzjonijiet estremi fejn id-don tal-qawwa jidher b'mod straordinarju, eżemplari.

Bħal fil-każ ta' dawk li jsibu ruħhom f'esperjenzi partikularment iebsin u ta' niket, li jħarbtulhom ħajjithom u dik ta' l-għeżież tagħhom.

Il-Knisja tilma bix-xhieda ta' tant aħwa rġiel u nisa li qatt ma hedew jagħtu ħajjithom, biex jibqgħu fidili lejn il-Mulej u l-Vanġelu tiegħu.

Anki l-lum ma jonqsux insara li f'tant irkejjen tad-dinja jissoktaw jiċċelebraw u jagħtu xhieda tal-fidi tagħhom, b'konvinzjoni u b'serenità qawwija, u jżommu sodi anki meta jafu li dan jista' jwassalhom iħallsu prezz ogħla.

Anki aħna, ilkoll kemm aħna, nafu persuni li għaddew minn sitwazzjonijiet diffiċli, tant tbatijiet.

Imma jiġuna f'moħħna dawk l-irġiel, dawk in-nisa, li għandhom ħajja diffiċli, iridu jissieltu biex iżommu l-familja għaddejja, biex jedukaw lil uliedhom: dan kollu jagħmluh għax hemm l-ispirtu tal-qawwa li jgħinhom.

Kemm irġiel u nisa – isimhom ma nafuhx – li jagħmlu ġieħ lill-poplu tagħna, jagħmlu ġieħ lill-Knisja tagħna, għax huma qawwija: qawwija fil-mod kif imexxu ħajjithom, il-familja tagħhom, ix-xogħol tagħhom, il-fidi tagħhom.

Dawn ħutna huma qaddisin, qaddisin tal-ħajja ta' kuljum, qaddisin moħbija f'nofsna: iġorru sewwa sew id-don tal-qawwa biex iwettqu d-dmir tagħhom ta' persuni, ta' missirijiet, ta' ommijiet, ta' aħwa, ta' ċittadini.

Minnhom għandna ħafna!

Irroddu ħajr lill-Mulej għal dawn l-Insara li jġorru qdusija moħbija: hu l-Ispirtu s-Santu li għandhom ġo fihom li jmexxihom!

U nagħmlu sew naħsbu f'dawn in-nies: jekk huma qed jagħmlu dan kollu, jekk huma kapaċi jagħmluh, għax mhux jien ukoll?

U nagħmlu sew nitolbu lill-Mulej jagħtina d-don tal-qawwa.

Ma rridux naħsbu li d-don tal-qawwa neħtieġuh biss f'xi okkażjonijiet jew sitwazzjonijiet partikulari.

Dan id-don irid ikun in-nota bażika tal-jien Nisrani tagħna, fl-ordinarjetà tal-ħajja tagħna ta' kuljum.

Kif għidt, f'kull ġurnata tal-ħajja tagħna ta' kuljum irridu nkunu qawwija, għandna bżonn ta' din il-qawwa, biex nistgħu nibqgħu mmexxu ħajjitna, il-familja tagħna, il-fidi tagħna.

L-Appostlu Pawlu qal frażi li nagħmlu sew nisimgħuha:

'Għal kollox niflaħ bis-saħħa ta' dak li jqawwini'

(Filippin 4:13).

Meta nħabbtu wiċċna mal-ħajja ordinarja, meta jiġu d-diffikultajiet, niftakruha din:

'Għal kollox niflaħ bis-saħħa ta' dak li jqawwini.'

Il-Mulej jagħti l-qawwa, dejjem, qatt ma jħallina nieqsa minnha.

Il-Mulej ma jippruvaniex iżjed milli nifilħu.

Hu dejjem magħna.

Għeżież ħbieb, xi kultant jista' jkollna t-tentazzjoni li nħallu l-għażż jirbaħna, jew agħar, il-qtiegħ il-qalb, fuq kollox quddiem it-taħbit u l-provi tal-ħajja.

F'dawn il-każi, ejjew ma naqtgħux qalbna, insejħu l-għajnuna tal-Ispirtu s-Santu, biex bid-don tal-qawwa jerfa' lil qalbna u jimla b'qawwa u ħeġġa ġdida lil ħajjitna u l-mixja tagħna wara Ġesù."

U int, kemm titlob għad-don tal-qawwa biex bħal San Ewsebju jirnexxielek twettaq ir-rieda ta' Alla fost ħafna kuntrarju u kurrenti opposti?

Talba

Agħtina l-grazzja, Mulej Alla tagħna, li nistqarru bis-sħiħ li Ibnek huwa Alla, kif xandar b'qawwa kbira l-Isqof San Ewsebju, u agħmel li nħarsu l-fidi kif hu għallimhielna, biex ikollna sehem fil-ħajja tal-istess Ibnek Ġesù Kristu Sidna, li hu Alla.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef2b3dc0', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


1 ta' Awwissu: San Alfons Marija De Liguori

Verżjoni Vidjo:

San Alfons Marija De Liguori

"Il-Mulej jaqtagħalhom xewqithom lil dawk li jibżgħu minnu, jisma' l-għajta tagħhom, u jsalvahom.

Iħares il-Mulej lil ħbiebu kollha.

Kull min hu mwieled minn Alla ma jagħmilx dnub, għax iż-żerriegħa ta' Alla tibqa' fih." –

Responsorju mil-Liturġija tas-Sigħat tal-Festa ta' San Alfons Marija De Liguori (Salm 144(145):19-20; 1 Ġwanni 3:9).

SAN ALFONS MARIJA DE LIGUORI

Isqof u Duttur tal-Knisja

1696 – 1787

Tagħrif:

San Alfons twieled f'Marianella, qrib Napli, l-Italja, fil-21 ta' Settembru, 1696.

Kien student intelliġenti ħafna, tant li fl-1713, fl-età ta' 16-il sena kien ġa kiseb id-dottorat fil-liġi ċivili u fil-liġi kanonika, b'dispensa ta' erba' snin qabel iż-żmien, mill-Università ta' Napli.

Sentejn wara beda jipprattika ta' avukat, iżda wara tmien snin meta kien ġa akkwista fama kbira, u kellu quddiemu futur brillanti, tilef kawża importanti ħafna.

Din kienet daqqa ta' ħarta kbira għalih, u għallmitu x'kienet taf tagħti d-dinja.

Hu stess qal:

"Ja dinja, issa għaraftek.

U intom ja qrati, qatt mhu ser tarawni aktar hawn ġew."

Wara xi xahar iddeċieda li jħalli l-professjoni tiegħu u jidħol patri.

Fil-fatt ma damx ma beda jistudja t-teoloġija mal-patrijiet Lazzaristi.

Dan ġara fl-1723.

Fl-1726 ordna saċerdot, u ntefa' b'ruħu u b'ġismu jipprietka u jqarar.

Fl-1731, hu mar Scala, u bil-għajnuna tal-Isqof tal-post u ta' saċerdot ieħor waqqaf l-Ordni tas-Sorijiet Redentoristi.

Sena wara, fi Scala wkoll, waqqaf il-Patrijiet Redentoristi, bil-għan prinċipali li jiddedikaw ruħhom għall-prietki, jagħtu l-irtiri, jagħmlu l-missjonijiet u attivitajiet spiritwali oħra.

Fl-1743, San Alfons kien elett Superjur Ġenerali, u fl-1749 il-Papa Benedittu XIV għaraf uffiċjalment l-Ordni.

Fl-1762, meta San Alfons kellu 65 sena, il-Papa Klement XIII ħatru Isqof ta' Santa Agata dei Goti.

Tlettax-il sena wara rriżenja minħabba saħħtu, ħalla d-djoċesi u mar jgħix f'Noċera f'wieħed mill-kunventi ta' l-Ordni tiegħu.

Sfortunatament, ir-Redentoristi kellhom ħafna nkwiet intern.

Fl-1780, qarrqu bih, u ffirma dokument li qasam l-Ordni tiegħu f'żewġ gruppi.

Meta sama' x'kien għamel iddispjaċih ħafna.

Iżda erba' snin biss wara mewtu, iż-żewġ gruppi reġgħu ngħaqdu.

San Alfons miet f'Noċera, fl-1 ta' Awwissu 1787, ta' 91 sena.

L-iktar kotba magħrufin tiegħu huma "It-Teoloġija Morali," "Il-Glorji ta' Marija," u "Il-Visti lil Ġesù Sagramentat."

Fl-1839, il-Papa Girgor XVI ikkanonizzah, u l-Papa Piju IX iddikjarah Duttur tal-Knisja fl-1871.

Aktar dettali

San Alfons kien iben ta' kaptan tax-xwieni rjali.

Meta kien qed jagħti rtir f'kunvent tas-sorijiet fi Scala, iltaqa' ma' Swor Marija Celeste u għarrfitu b'viżjoni li kellha dwar twaqqif ta' ordni reliġjuża ġdida – u li kienet taqbel ma' viżjoni oħra li l-Isqof Falcoia kellu aktar qabel f'Ruma.

Il-qaddis għaraf li l-viżjoni kienet ġenwina.

Alfons għalhekk, sena wara (fl-1731), organizza l-kunvent tas-sorijiet skont ir-regola li Swor Celeste kellha fil-viżjoni, u twaqqfet il-kongregazzjoni tas-sorijiet tas-Santissimu Redentur.

Hu mar joqgħod fi Scala fejn hemm ta bidu għat-twaqqif tal-fergħa tal-irġiel tal-Kongregazzjoni tas-Santissimu Redentur, imsejħin Redentoristi.

Dawn huma ddedikati biex jipprietkaw missjonijiet speċjalment fi nħawi traskurati.

L-ordni tar-Redentoristi kibret u fl-1743, il-Kunsill Ġenerali għażel lil Alfons bħala superjur.

Matul il-biċċa l-kbira tal-91 sena ta' ħajtu, San Alfons kellu vot li ma jaħlix mument żmien.

Barra li pprietka kemm felaħ missjonijiet fil-kampanja u fl-irħula, iddedika ruħu għall-kitba.

Irrifjuta li jsir Isqof ta' Palermo, imma fl-1762 kien imġiegħel jaċċetta li jsir Isqof ta' Sant'Agata dei Goti ħdejn Napli.

Huwa inawgura programm maħsub biex jirriforma l-kleru, il-monasteri, u d-djoċesi kollha kemm huma, u ħabrek biex itaffi l-kundizzjonijiet tal-fqar u tal-injoranza.

Marid u batut bir-rewmatiżmu, li ħallieh ipparalizzat sakemm miet, huwa rriżenja minn isqof fl-1775 (wara li kien ilu 13-il sena) u rtira f'Noċera.

Fl-aħħar snin ta' ħajtu, meta naqaslu ħafna d-dawl ta' għajnejh, sofra ħafna minħabba l-ordni tiegħu.

Fl-aħħar ftit snin ta' ħajtu sofra wkoll minn dipressjoni kbira spiritwali u għadda minn dak li hu msejjaħ il-lejl mudlam tar-ruħ.

Imma mbagħad dan l-istat inbidel fi żmien ta' paċi u dawl mis-sema, u esperjenza viżjonjiet, estasijiet u anki pprofetizza ġrajjiet li seħħew wara.

Ħsieb

Qari mill-Opri tal-Isqof San Alfons Marija de' Liguori bit-titlu 'L-imħabba ta' Kristu':

"Il-qdusija u l-perfezzjoni spiritwali tinsab kollha fl-imħabba lejn Ġesù Kristu, Alla tagħna, li hu l-aqwa ġid u l-Feddej tagħna.

L-imħabba hi dik li tgħaqqad flimkien u tħares il-virtujiet kollha li jagħmlu lill-bniedem perfett.

Forsi Alla ma jistħoqqlux l-imħabba kollha tagħna?

Hu ħabbna sa minn dejjem.

Huwa jgħidilna: 'Ġib quddiem għajnejk, ja bniedem, li jien ħabbejtek l-ewwel.

Kont għadek ma rajtx id-dawl, id-dinja kienet għadha ma saritx, imma jien kont ġa ħabbejtek.

Ili nħobbok minn kemm ili neżisti.'

Alla jaf li l-bniedem jinġibed lejn min jagħmillu l-ġid, u għalhekk ried jagħtih id-doni tiegħu biex iħajru jintrabat miegħu bl-imħabba: "Irrid naqbad lill-bnedmin għal imħabbti bl-istess xbiek li huma stess iħallu 'l min jaqbadhom: bix-xbiek tal-imħabba."

Kien għalhekk li hu ta dawk id-doni kollha lill-bniedem.

Tah ir-ruħ, u żejjinhielu bil-memorja u d-dehen u r-rieda biex ikun jixbah lilu; tah il-ġisem mogħni bis-sensi; u ħalaq għalih is-smewwiet u l-art bit-tiżjin kollu tagħhom.

Dan kollu għamlu għall-imħabba tal-bniedem, biex il-ħlejjaq kollha jaqdu lill-bniedem, u l-bniedem iħobb lil Alla biex iroddlu ħajr għal dan il-ġid kollu.

U mhux biss ried jagħtina dawn il-ħlejjaq sbieħ, imma, biex nagħtuh imħabbitna, wasal ukoll li jagħtina lilu nnifsu kollu kemm hu.

Huwa tana lil Ibnu l-waħdieni: sa hawn wasal il-Missier etern!

Huwa rana lkoll mejtin minħabba dnubietna, rana nieqsa mill-grazzja tiegħu; x'għamel?

L-imħabba bla tarf li għandu għalina ġagħlitu jibgħtilna lil Ibnu l-għażiż, biex iħallas għalina u jroddilna l-ħajja li tlifna bid-dnub.

Biex jeħles lilna, anqas lil Ibnu stess ma ħelisha, imma tah għalina, u flimkien miegħu tana kull ġid, jiġifieri, il-grazzja, l-imħabba u l-ġenna, ġid li żgur huwa inqas minn Ibnu: Hu, li anqas lil Ibnu stess ma ħelisha, imma tah għalina lkoll, kif ma jagħtiniex ukoll kollox miegħu?"

"Din hi l-paċi li tibqa' għal dejjem, li fl-esperjenza tal-qaddisin, tegħleb kull għerf.

Tgħaddi kull pjaċir li jegħleb kull sodisfazzjon mis-sensi, minn laqgħat soċjali, xalati

u pjaċiri oħra tad-dinja; huma kemm huma fiergħa u qarrieqa, isaħħru s-sensi

għal dak il-mument, imma ma jagħtux il-ferħ dejjiemi; minflok iweġġgħu lill-bniedem

fil-qiegħ ta' ruħu fejn tassew jinsab il-veru paċi." ~

San Alfons Marija de Liguori

Meta San Alfons induna li kien ittradut, beka bil-kbir.

Ipprova bil-kwiet u bl-ordni jirranġa l-iżball għalkemm ma rnexxilux, iżda qatt ma tilef il-paċi ta' qalbu.

Ġesù wkoll kien ittradut b'bewsa!

Jekk qatt xi ħadd jidħak bik (jingannak, jittradik, iqarraq bik, issirlek xi inġustizzja) x'ser tagħmel malli tintebaħ b'dak li jkun ġralek?

Ser tnissel fik mibegħda, ser tpatti u tivvendika ruħek?

Talba

O Alla, int dejjem ixxettel fil-Knisja tiegħek eżempji ġodda tal-virtù; agħtina li, fil-ħidma għall-erwieħ, ikollna l-ħerqa tal-Isqof San Alfons Marija de' Liguori, biex miegħu nissieħbu fil-premju tas-sema.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef2ef014', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


31 ta' Jannar: San Ġwann Bosco

Verżjoni Vidjo:

San Ġwann Bosco

"Ġiebu quddiem Ġesù xi tfal ċkejknin biex imisshom, iżda d-dixxipli tiegħu qabdu jgħajjtu magħhom.

Ġesù, meta ra hekk, qalilhom: "Ħalluhom it-tfal iż-żgħar jiġu għandi; iżżommuhomx, għax ta' min hu bħalhom hija s-saltna ta' Alla.

Kull min jilqa' tfajjel bħal dan minħabba f'ismi, ikun jilqa' lili." –

Ġesù Mark 10:13-14; Mattew 18:5

SAN ĠWANN BOSCO

Saċerdot

1815 – 1888

Tagħrif:

San Ġwann Bosco, wieħed mill-akbar ħbieb taż-żgħażagħ, twieled qrib il-belt ta' Turin, fl-Italja, fl-1815, minn familja fqira.

Biex tkompli tagħqad, ta' sentejn tilef lil missieru, iżda ommu, minkejja ħafna diffikultajiet, edukatu.

F'awtobijografija li kiteb fuq talba tal-Papa Piju IX, S. Ġwann Bosco jgħid li meta kien għadu tfajjel ra f'ħolma ħafna tfal jilagħbu f'bitħa, li bdew jitkellmu ħażin u huwa beda jsawwathom biex iwaqqafhom; imbagħad raġel liebes l-abjad (li kien Ġesù) u sinjura sabiħa (il-Madonna) wrewh li huwa kellu jirbaħ lil dawn it-tfal bl-umiltà u l-ġentilezza.

Meta kellu sittax-il sena daħal il-Liċeo ta' Chieri.

Minkejja l-istudju li kellu, kien isib ħin biex jiġbed it-tfal tar-raħal tiegħu lejh, saħansitra kien jagħmlilhom kummiedji u bużullotti, biex wara, imbagħad jeħodhom il-knisja u jkellimhom fuq Ġesù.

Ċkejken għamilha ta' ragħaj u mbagħad ta' kamrier u ta' ħajjat fil-belt ta' Chieri.

Il-ħin li kien jibqagħlu kien jiddedikah għall-istudju u l-qari tajjeb.

Ta' 20 sena daħal is-seminarju bl-għajnuna ta' saċerdot li miġbud mill-imġiba eżemplari taż-żagħżugħ kisiblu post bla ħlas.

Ġie ordnat saċerdot fl-1841, ta' 26 sena.

Waqt li darba kien qed iżur ħabs ma' Don Cafasso, kappillan tal-ħabsijiet, osserva b'niket kbir il-kundizzjoni miżera tad-delinkwenza taż-żgħażagħ, u ddeċieda li jiddedika ħajtu għall-edukazzjoni ċivili u morali ta' dawn l-imsejknin.

Jum minnhom (fit-8 ta' Diċembru, 1841), waqt li kien qed jilbes għall-quddiesa, sema' lis-sagristan ikeċċi tifel mill-knisja għax ma riedx jgħin fil-quddiesa.

Sejjaħlu, għamel ħbieb miegħu, u din il-laqgħa maċ-ċkejken Bartolomeo Garelli kienet iż-żerriegħa tal-"oratorju" li hu waqqaf fil-knisja ta' San Franġisk u mbagħad, wara ħafna taħbit u ġarr minn naħa għal oħra, f'Valdocco, fil-parti baxxa ta' Turin (1846).

Fil-bidu l-oratorju kien ġa jgħodd seba' mitt tifel.

Ommu marret tgħix miegħu biex tgħinu u baqgħet miegħu l-aħħar għaxar snin ta' ħajjitha.

It-tfal kienu jħobbu jsejħulha "Mamma Margherita."

Fl-1872, bil-għajnuna ta' Santa Marija Domenika Mazzarella, waqqaf ukoll il-Komunità tas-Sorijiet Salesjani biex jieħdu ħsieb it-tfajliet u għal-lajċi għamel it-tielet ordni ta' Kooperaturi Salesjani.

San Ġwann Bosco kien ukoll kittieb prolifiku, u kiteb mhux biss kitbiet reliġjużi, imma wkoll kitbiet oħra biex jgħallem liż-żgħażagħ tiegħu u lill-poplu inġenerali.

Beda l-famuża kollana Letture Cattoliche b'librett fuq xi suġġett partikulari kull xahar li kellha influwenza kbira fost il-poplu Taljan.

Kien ukoll imfittex għall-pariri u ġie kkonsultat minn Papiet, mexxejja tal-istat, Ministri tal-Gvern, eċċ. Kien ukoll medjatur bejn is-Santa Sede u l-Istat fi żminijiet diffiċli.

Kien bniedem ta' diplomazija kbira, organizzatur mill-aħjar, u mexxej mill-aqwa.

Lil sħabu kien jgħidilhom:

"Qisu liż-żgħażagħ bħala wliedkom.

Titilfux il-paċenzja magħhom.

Ixbhu lil Ġesù li ħa tant paċenzja bl-appostli, bin-nuqqas ta' manjieri tagħhom, bl-injoranza tagħhom, u wkoll bl-infedeltà tagħhom.

Hu tħallat mal-midinbin b'tant ħlewwa li għaġġeb lil xi wħud."

Fl-aħħar snin ta' ħajtu Don Bosco kien magħruf mad-dinja kollha.

L-opra tiegħu bdiet tixtered mad-dinja kollha fejn il-missjunarji tiegħu Salesjani ħadu ħsieb skejjel, orfanatrofji, u kull xorta ta' opra oħra għall-ġid tat-tfal u ż-żgħażagħ.

Meta San Ġwann Bosco miet fil-31 ta' Jannar 1888 fl-età ta' 72 sena, is-soċjetà tas-Salesjani kellha diġà 250 dar mad-dinja kollha b'aktar minn 130,000 tifel, li minnhom kienu joħorġu 18,000 apprendist fis-sena.

Iddikjarah beatu u qaddis il-Papa Piju XI; l-għada tal-kanonizzazzjoni l-Gvern Taljan nedieha vaganza pubblika.

Hu l-qaddis patrun tal-apprendisti.

B'sens ta' gratitudni lejh, kważi l-popolazzjoni kollha ta' Turin attendiet għall-funeral tiegħu.

Ħsieb

Is-subien kienu jħossu mill-ewwel li San Ġwann Bosco kien iħobbhom.

Kien jemmen fil-ħbiberija, fl-apprezzament tal-isforzi, kien iqanqal sens ta' responsabbiltà u jwarrab okkażjonijiet ta' diżubbidjenza – kollox fil-preżenza ta' Alla kollu mħabba u ħniena.

Qrar u Tqarbin ta' spiss, tagħlim sod tal-katekiżmu u taħriġ fis-snajja' manwali kienu parti mill-metodu Salesjan.

Il-metodu tiegħu tal-edukazzjoni ma jafx b'kastigi.

"Kemm tista' aħrab il-kastigi u fittex li tikseb l-imħabba qabel il-biża' ...

Ma niftakarx li qatt għamilt użu mill-kastigi; bil-grazzja t'Alla dejjem ksibt, anki minn tfal li kienu jidhru refrettarji, mhux biss dak li d-dmir jitlob, imma wkoll dak li qalbi kienet tixtieq."

Fl-istess ħin dejjem wissa lill-ġenituri kontra dik il-ħlewwa għamja u sensibbli lejn uliedhom li minnhom tagħmel ġugarell imħassar u mhux bniedem ta' karattru.

Dan li ġej huwa parti minn qari mill-Ittri ta' San Ġwann Bosco, bit-titlu 'Dejjem ħabrikt minn qalbi':

"Qabel xejn, jekk irridu nidhru kollna ħrara li t-tfal tagħna jkunu tassew hienja u nħajruhom jaqdu dmirijiethom tajjeb, jenħtieġ li qatt ma tneħħu minn quddiem għajnejkom li intom qegħdin minflok il-ġenituri ta' dawn iż-żgħażagħ għeżież li għalihom dejjem ħabrikt minn qalbi u tħabatt u qdejt dmirijieti ta' qassis, u mhux jiena biss imma s-soċjetà Salesjana kollha.

Ma nistgħux ma nħaddmux xi setgħa fuqhom, imma ejjew inħarsu lejhom bħala wliedna, u nkunu fosthom qisna l-qaddejja tagħhom, bħal Ġesù, li ġie mhux biex jikkmanda imma biex jobdi; l-istess ħjiel ta' setgħa jmissu jġagħalna nistħu; is-setgħa tagħna fuq it-tfal ma nħaddmuhiex jekk mhux biex naqduhom aħjar.

Huma wliedna, u għalhekk, meta nrażżnuhom jekk jonqsu, inreġġgħu lura l-korla kollha tagħna, jew għallinqas inberrduha tant li nkunu qisna warrabnieha għal kollox.

Ma nkunux nies bi spirtu mħawwad, b'ħars ta' tmaqdir f'għajnejna, bi kliem iniggeż f'fommna, imma nkunu nies li jħennu llum u jittamaw għall-quddiem, kif jixraq jagħmlu dawk li huma tassew missirijiet, kollhom ħeġġa biex jikkoreġu u jmexxu lil uliedhom tassew għall-aħjar.

U fiċ-ċirkustanzi l-aktar tqal, iżjed jaqbel li nitolbu lil Alla bil-ħniena u bl-umiltà, milli ninfexxu f'ħafna tpaċpiċ li mhux biss iriegħex lil min jisimgħu imma ma jkun ta' ebda fejda għal min hu ħati."

U inti kemm għandek paċenzja mal-oħrajn sakemm dawn forsi jitgħallmu u/jew jikbru?

Kemm taqdi b'umiltà lil dawk ta' madwarek?

Minn San Ġwann Bosco nitgħallmu li l-persuni ma jinbidlux meta takkużahom, tiġġudikom u tikkundannahom.

Anzi b'attitudni ta' dan it-tip aktar se tbegħdhom minnek.

Il-persuni jibdew jinbidlu bil-mod il-mod bl-imħabba, bil-paċenzja, bis-sabar, bil-ħniena, bil-ħlewwa, b'kelma tajba f'waqtha u tinsiex b'ħafna talb u eżempju tajjeb.

Talba

O Alla, li erfajt lil San Ġwann Bosco, il-konfessur tiegħek, biex ikun missier u għalliem taż-żgħażagħ, u permezz tiegħu, bl-għajnuna tal-Verġni Marija, waqqaft familji ġodda fil-knisja tiegħek, nitolbuk bil-ħerqa, mimlijin bl-istess nar ta' mħabba, nirbħu l-erwieħ u naqdu lilek biss.

Bi Kristu Sidna.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Film on the life of Saint John Bosco:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef2efe84', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


30 ta' Jannar: San Mutien-Marie Wiaux

Verżjoni Vidjo:

San Mutien-Marie Wiaux

"L-għalliema l-oħra ta' suġġetti speċjalizzati ma kellhomx kontroll u ordni, filwaqt li kif jasal Brother Mutien fix-xena, kienet taqa' kalma kbira.

Kien jogħġobna ħafna għall-ħlewwa u d-devozzjoni tiegħu, u għall-qdusija li kienet tidher tiddi fil-persuna tiegħu." –

Impressjoni tal-istudenti fuq San Mutien-Marie Wiaux

SAN MUTIEN-MARIE WIAUX

Reliġjuż

1841 – 1917

Tagħrif:

Lwiġi Ġużeppi Wiaux twieled f'Millet, qrib Gosselies fil-Belġju.

Il-ġenituri tiegħu, li kienu ħaddiema foqra, tawh edukazzjoni reliġjuża profonda.

Ta' 15-il sena ddeċieda li jingħaqad mal-kongregazzjoni ta' San Ġwann Battista de la Salle li ftit qabel kienu fetħu skola qrib id-dar tagħhom.

Fl-1 ta' Lulju 1871 beda n-novizzjat u biddel ismu f' Mutien-Marie.

Meta temm in-novizzjat kien destinat biex jibda karriera ta' għalliem, u kien mibgħut f'Chimay u fi Brussell, imbagħad fil-kulleġġ ta' Malonne.

Meta ġie biex iġedded il-voti temporanji, il-kunsill tal-komunità deherlu li ma kienx adattat biex ikompli fil-vokazzjoni, billi ma tantx kien jinqala' biex jgħallem, imma mbagħad aċċettawh wara li ddefendieh brother sieħbu.

Sadattant Mutien-Marie speċjalizza fil-mużika; għalhekk qabbduh biex jgħallem lil dawk li kienu se jibdew dan is-suġġett.

Imma l-vera vokazzjoni ta' Mutien-Marie kienet li jgħallem il-Katekiżmu.

Talab u ngħata l-permess li jibda korsijiet kateketiċi fost l-istudenti tal-kulleġġ.

Kien jagħti għalhekk dawn il-lezzjonijiet għal ħafna snin kull nhar ta' Sibt.

Il-ħajja tiegħu ta' talb u komunikazzjoni ma' Alla kienet il-bażi tal-qdusija ta' Br.

Mutien-Marie: kien bniedem jitlob bla waqfien.

Mill-Ewkaristija u mid-devozzjoni lejn il-Madonna kiseb il-qawwa u d-determinazzjoni li kellu bżonn biex jegħleb id-diffikultajiet iebsin li ltaqa' magħhom u biex jimxi 'l quddiem fil-ħajja ta' qdusija.

Kellu mħabba mħeġġa lejn il-Madonna u qiegħed lilu nnifsu taħt il-ħarsien matern tagħha.

F'Novembru 1916, fl-eqqel tal-ewwel gwerra dinjija, kien ordnat mit-tabib biex jieħu perjodu ta' mistrieħ; saħħtu kienet marret lura ħafna.

Mutien-Marie Wiaux ħejja ruħu għall-mewt bl-aħħar sagramenti, u miet nhar it-30 ta' Jannar 1917 ta' ftit aktar minn 77 sena.

Il-Qaddis Papa Pawlu VI ddikjarah Beatu f'Ottubru 1977; kien iddikjarat Qaddis mill-Qaddis Papa Ġwanni Pawlu II fl-1989.

Ħsieb

Dan huwa diskors mill-omelija fil-jum tal-kanonizzazzjoni ta' Brother Mutien-Marie Wiaux:

"Illum il-Knisja tonora bniedem reliġjuż sempliċi ħafna.

Matul ħajtu, huwa wettaq ir-rieda tal-Mulej fil-pront.

Fidil lejn id-domanda u s-sagrifiċċji personali li titlob ir-Regola, San Mutien-Marie Wiaux kellu l-kobor ta' min hu umli.

Matul is-60 sena ta' ħajja reliġjuża li hu għex fl-isfond, huwa pprattika r-Regola tal-Brothers tal-Iskejjel Insara b'ġenerożità kbira.

Għalih xejn ma kien iktar importanti mill-ubbidjenza, xejn ma kien jagħmlu ferħan daqs il-faqar, xejn ma kien daqshekk urġenti daqs l-obbligi tal-ħajja komuni, li jilqa' l-istudenti jew xi ħadd ieħor li javviċinah.

Huwa kien leali lejn il-kompiti kollha li ġew fdati lilu u jum wara jum ta ħajtu lill-Mulej mingħajr riservi li kienet saret naturali għalih.

Għalliem tal-mużika u tal-arti, Brother Mutien iddedika ruħu għall-bosta servizzi li kienu meħtieġa f'istituzzjoni ta' skola kbira u f'kull waħda minnhom, il-preżenza ta' Alla kienet iddawlu b'mod kostanti.

Is-sens tiegħu ta' talb, impressjona lill-Brothers u lill-istudenti tiegħu sal-punt fejn ġie msejjaħ

'il-Brother li jitlob dejjem.'

Bir-rużarju f'idejh, huwa dejjem kien jinvoka lill-Verġni Mbierka kif juruna kliemu stess:

'Biex tikseb unjoni intima mal-Mulej tagħna, ħu l-mogħdija ta' Marija fejn m'hemm l-ebda tebgħa jew dell li jistgħu jżommuk fi triqtek lejn Ġesù.'

Il-messaġġ tiegħu ma ġiex espress f'termini ta' għerf f'għajnejn id-dinja.

Huwa wera lill-brothers, lill-għalliema u liż-żgħażagħ, il-veru sinifikat ta' ħajja umilment offruta.

Huwa ħares lejh innifsu bħala dgħajjef u fqir, u dan għamlu karitattiv lejn kull min kien jafdah bl-uġigħ tiegħu.

Ejjew nirringrazzjaw lil Alla u nitolbu lil San Mutien-Marie Wiaux biex juri lill-għalliema ta' żminijietna biex jitgħallmu kif għandhom jakkumpanjaw liż-żgħażagħ fil-vjaġġ tagħhom tal-fidi, sabiex huma jiftħu għalihom is-sbuħija tal-Messaġġ tal-Vanġelju u jistiednuhom iġġeddu bla waqfien il-konverżjoni tagħhom mitluba minn Kristu s-Salvatur u biex jieħdu sehem attiv fil-ħajja tal-Knisja."

Dan parti mid-diskors tal-Papa Franġisku waqt laqgħa mad-dinja tal-iskola Taljana (10 ta' Mejju, 2014).

Jgħid hekk:

"Għaliex inħobb l-iskola?

Se nipprova ngħidilkom.

Għandi xbieha.

Hawnhekk smajt li wieħed ma jikbirx waħdu, li dejjem hemm xi ħarsa li tgħinek tikber.

U jien għandi x-xbieha tal-ewwel għalliema tiegħi, dik il-mara, dik it-teacher, li ħaditni taħt ġwenħajha meta kelli sitt snin, fl-ewwel livell tal-iskola.

Imbagħad mort inżurha tul ħajjitha kollha sa meta ħallietna fl-età ta' 98 sena.

U din il-fakra tagħmilli tajjeb!

Inħobb l-iskola għax dik il-mara għallmitni nħobbha.

Din hi l-ewwel raġuni għaliex jien inħobb l-iskola.

Imbagħad, inħobb l-iskola għax dik teduka għas-sewwa, għat-tajjeb u għas-sabiħ.

Dawn it-tlieta jmorru f'daqqa.

L-edukazzjoni ma tistax tkun newtra: jew hi pożittiva jew negattiva: jew tagħni jew tfaqqar; jew tgħin lill-persuna tikber jew addirittura tista' tikkorrompiha.

Jekk ħaġa hi vera, hi wkoll tajba u sabiħa; jekk hi sabiħa, hi tajba u vera; jekk hi tajba, hi vera u sabiħa.

U flimkien, dawn l-elementi jgħinuna nikbru u jgħinuna nsiru nħobbu l-ħajja anki meta ma nkunux f'sikkitna, anki f'nofs il-problemi.

L-edukazzjoni vera tgħinna nsiru nħobbu l-ħajja, tiftħilna quddiemna l-milja tal-ħajja!

U fl-aħħar irrid ngħid li fl-iskola ma niksbux biss għarfien, kontenut, imma nitgħallmu wkoll drawwiet u valuri.

L-edukazzjoni tingħata biex isiru magħrufin tant affarijiet, jiġifieri tant kontenuti importanti, biex nidraw ċerti drawwiet u anki biex inħaddnu l-valuri.

U dan hu importanti ħafna."

Ejjew nitolbu bl-interċessjoni ta' San Mutien-Marie Wiaux għall-ġenituri, għalliema, kull min jaħdem fi skola u għall-istudenti kollha, filwaqt li nirringrazzjaw lil Alla ta' tant għalliema li verament iħobbu lill-istudenti tagħhom u jaqdu dmirijiethom sew u mill-qalb.

Sit b'Riżorsi għall-Katekisti u l-Għalliema tar-Reliġjon Kattolika:

Talba

Mulej Alla, agħmel li l-ħajja u x-xhieda ta' Brother Mutien tnebbaħna biex ngħixu aktar fidili lejn is-sejħa tiegħek biex nimxu fil-Preżenza Tiegħek u nikbru fil-qdusija.

Wassalna biex niskopru s-sempliċità tal-Vanġelu u ngħixu ħajja ta' apprezzament u ta' ringrazzjament ma' Ġesù l-Iben tiegħek.

Ammen.

Liturġija tas-Sigħat:

Agħfas fuq jew biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef2ef7ef', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


29 ta' Jannar: San Benild Romançon

Verżjoni Vidjo:

San Benild Romançon

"Ir-raġuni tal-eżistenza tiegħi hija l-Appostolat Nisrani: Jekk ngħallem biss ix-xjenza u suġġetti oħra, inkun ħlejt ħajti u saħħti.

Jekk immut ngħallem ir-Reliġjon, inkun mitt fl-aħjar żmien ta' ħajti." –

San Benild Romançon

SAN BENILD

Brother ta' San Ġwann Battista De La Salle

1805 – 1862

Tagħrif:

(Minħabba li l-festa liturġika ta' dan il-Brother taħbat fit-13 t'Awwissu, u dakinhar l-iskejjel ikunu bil-vaganzi, il-festa tiegħu tiġi ċċelebrata llum)

Kien jismu Pierre qabel ma' daħal Brother ta' De La Salle.

Twieled fl-14 ta' Ġunju, 1805.

Il-familja kienet tgħix mix-xogħol tar-raba'.

Ommu rawmet fih devozzjoni kbira lejn l-Ewkaristija u lejn il-Madonna.

Ta' 12-il sena għamel l-Ewwel Tqarbina.

Ta' 14-il sena talab biex jidħol Brother.

Missieru heddu li jnaqqaslu sehmu mill-wirt jekk jitlaq mid-dar.

Fl-1820, irċieva l-barka ta' missieru u beda n-novizzjat.

Wara sena ta' formazzjoni, ġie mibgħut jgħallem u wara sentejn ġie mitlub jgħallem fi skola oħra.

Brother Benild kellu jiffaċja tfal li kienu vjolenti, vandali u mimlijin qilla.

It-tagħlim tal-katekiżmu kien is-suġġett preferit tiegħu.

Kien fl-1841 meta San Benild ġie mibgħut fir-raħal ta' Saugues.

Baqa' hawnhekk sakemm miet fl-1862.

Minbarra li kien il-kap tal-iskola, kien ukoll is-superjur tal-komunità.

Speċjalità tiegħu kienet it-tħejjija tat-tfal biex jirċievu 'l Ġesù Sagramentat fl-Ewwel Tqarbina.

Id-devozzjoni li nissel fil-qlub ta' kulħadd lejn l-Ewkaristija u lejn il-Madonna wettqu mirakli fl-erwieħ.

Fl-20 sena li dam f'Saugues, aktar minn 265 vokazzjoni għas-saċerdozju u għall-ħajja reliġjuża stqarrew li kienu jafu l-vokazzjoni tagħhom wara Alla lill-Brother Benild.

Miet fit-13 ta' Awwissu, 1862 b'kankru fil-fwied meta kellu 57 sena.

Il-Papa Pawlu VI ddikjarah qaddis fl-1967.

Skola tal-Frères f'Tas-Sliema hija ddedikata lil San Benild.

Ħsieb

Dan li ġej hu parti mid-diskors tal-omelija fl-okkażjoni tal-Kanonizzazzjoni ta' San Benild mill-Qaddis Papa Pawlu VI:

"Ħuti u wliedi, li issa se tqisu lil Brother Benild bħala figura eċċellenti, intom tagħmlu hekk għaliex tafu li matul ħajtu kien imżejjen bl-umiltà, bis-silenzju, bis-sempliċità li ma tantx kellhom valur fis-soċjetà li fiha sab ruħu.

Intom issaqsu lilkom infuskom, x'kienu l-kwalitajiet li taw valur lil din l-eżistenza moħbija tiegħu?

It-tweġiba tiġi faċilment u immedjatament: il-qdusija tiegħu tinsab fit-tip ta' ħajja li hu għex b'referenza totali għal Alla.

Kienet din it-tip ta' ħajja, imdawra totalment ma' Alla,

totalment involuta fit-tweġiba tiegħu għall-vokazzjoni tiegħu,

assorbita totalment fit-talb u fl-osservanza tal-azzjonijiet xierqa għal ħajja ta' reliġjuż,

totalment mimli bit-trasmissjoni tal-veritajiet kbar tar-reliġjon lill-imħuħ innoċenti ta' studenti żgħar,

totalment dedikata għall-konverżazzjonijiet sempliċi u spontanja ma' Alla, ma' Kristu preżenti fl-Ewkaristija, ma' Marija u Ġużeppi u l-qaddisin kollha.

Ma kinitx din ħajja karatteristika ta' dan il-qaddis ġdid tagħna Benild?

Xhieda fuqu li ntqalet repetutament hija din:

Huwa kien jitlob il-ħin kollu, il-kuruna tar-rużarju qatt ma kien iħalliha minn idejh, u kienu jirreferu għalih bħala 'r-raġel bil-kuruna tar-rużarju.'

Iżda l-qdusija tiegħu kellha aspetti oħra.

Kienet, nistgħu ngħidu, arti kif wieħed jgħix, bilanċ sabiħ ta' żewġ prinċipji mħaddna, wieħed ir-rieda interjuri u l-ieħor ir-Regola esterjuri.

Huma dawn li ttrasformaw l-eżistenza umli tiegħu f'fenomenu morali tas-sbuħija umana."

Xtaqt inżid parti mill-messaġġ tal-Arċisqof Charles J. Scicluna lill-għalliema (18 ta' Settembru, 2017):

"Aħna nixtiequ li min imiss magħna jkollu esperjenza li televah, li tgħallmu, li tkabbru, li timmaturah, imma l-ewwel irridu naċċettaw lil dak li jkun bil-bagalja kollha tiegħu.

Intom tafu li llum diversi tfal jiġu b'bagalja ta' trawma, jew inkella bagalja tqila ħafna li lanqas jifilħu jġorruha; mhux qed ngħid għall-bagalja tal-kotba, imma għal dik tal-esperjenza tal-ħajja.

Il-ħidma li qed tagħmel mhuwiex biss xogħol imma missjoni, vokazzjoni.

Inti msejjaħ biex tkun għalliem tal-ġenerazzjonjiet futuri u waqt li qed tagħmel hekk, se titqaddes anke bil-paċenzja li jkollok bżonn tieħu.

Din se tkun it-triq tal-qdusija tiegħek u fl-istess ħin ukoll ikollok il-ferħ tara l-ġenerazzjonjiet futuri, li bil-ħidma tiegħek u ta' sħabek flimkien, qed jikbru b'saħħithom, ferħanin, jieħdu pjaċir jiġu l-iskola, u mhux jgħidu 'uff xi dwejjaq!'

Kultant tirrealizza wkoll li t-tfal, meta jaslu l-iskola, qed iħossuhom in 'a safe environment' għaliex abbli barra ma jħossuhomx 'safe.'

Dak huwa privileġġ kbir li inti bl-imħabba tiegħek, mingħajr ma ssir possessiv qed toffri lill-istudenti wkoll 'a safe environment,' mhux biss fiżikament imma psikoloġikament, emotivament u anke spiritwalment."

Ejjew niftakru nitolbu għall-għalliema kollha, b'mod speċjali dawk li jgħallmu r-Reliġjon Kattolika, il-Brothers, is-soċji tal-MUSEUM u bosta katekisti u mexxejja ta' gruppi Kattoliċi oħra fid-diversi għaqdiet li jeżistu mxerrdin mal-gżejjer tagħna.

Dawn ħafna minnhom jagħmlu xogħol veru minn qalbhom, ġieli b'mod volontarju li huwa imprezzabbli kemm għall-Knisja, kif ukoll għas-soċjetà b'mod ġenerali.

San Benild Romançon, itlob għalihom!

Sit b'Riżorsi għall-Katekisti u l-Għalliema tar-Reliġjon Kattolika:

Talba

O Alla, int għażilt lil San Benild biex jagħti edukazzjoni nisranija lit-tfal u liż-żgħażagħ; qajjem fil-Knisja tiegħek Brothers u għalliema, nisa u rġiel, li jingħataw b'qalbhom kollha biex jedukaw lit-tfal u liż-żgħażagħ, sew bħala bnedmin u sew bħala nsara.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq jew biex tniżżel id-dokument.

English Version:

Alternative Reading:

Wikipedia:

For children:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef2f37ed', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


27 ta' Jannar: Santa Anġela Merici

Verżjoni Vidjo:

Santa Anġela Merici

"Nitlobkom, agħmlu kemm tistgħu biex ittellgħuhom bl-imħabba, fil-għożża u bil-qalb, u mhux bis-suppervja u bil-herra.

Kunu dejjem ta' qalb tajba.

Innutaw x'qalilna l-Mulej: 'Tgħallmu minni, għax jien ta' qalb ħelwa u umli.' –

Santa Anġela Merici lis-segwaċi tagħha.

SANTA ANĠELA MERICI

Verġni

1470 – 1540

Tagħrif:

Santa Anġela twieldet fil-21 ta' Marzu 1470, f'Desenzano, raħal fl-istat ta' Venezja, l-Italja, minn familja ta' bdiewa.

Ta' għaxar snin tilfet il-ġenituri tagħha, u marret flimkien ma' ħutha tgħix f'Saqlo ma' zijuha li qiesha daqs bintu.

Iżda meta kellha madwar 22 sena, zijuha miet, u reġgħet lura f'Desenzano.

X'ħin rat it-tfal tal-post telgħin bla ebda edukazzjoni Nisranija, iddispjaċiha ħafna, u ddeċidiet li tiddedika ruħha għall-edukazzjoni tat-tfal, speċjalment tat-tfajliet.

Hekk fetħet skola f'Desenzano, u wara, fl-1516, fetħet oħra fi Brescia, fuq talba tan-nies t'hemm.

F'Novembru 1535 qiegħdet is-sisien tal-kongregazzjoni tagħha taħt il-patroċinju ta' Santa Ursula verġni u martri (

Ara Santa Ursula

): minn hawn hu ġej li s-sorijiet tagħha huma magħrufin bħala Ursolini.

Hi qiegħdet l-istituzzjonijiet tagħha taħt il-ħarsien ta' Santa Ursula, verġni u martri.

Kellha xewqa kbira li tmur iżżur l-Art Imqaddsa, u negozjant kbir ta' Brescia għenha bil-flus taqta' xewqitha.

Meta kienet fi Kreta, tilfet id-dawl t'għajnejha.

Iżda xorta waħda kompliet il-vjaġġ u żaret il-postijiet imqaddsa b'devozzjoni kbira.

Imbagħad fi triqitha lura, meta kienet qed titlob quddiem il-kurċifiss fl-istess post fejn kienet għamiet, reġgħet ġiet tara.

Fl-1525, il-Papa Klement VII, li sama' bix-xogħol tagħha, stedinha tieħu f'idejha kongregazzjoni ta' sorijiet, f'Ruma, li kienu jaħdmu fl-isptarijiet.

Meta qaltlu li hi xtaqet tibqa' ddedikata għall-edukazzjoni tat-tfajliet, l-ommijiet ta' għada, il-Papa berikha.

Nisa oħra bdew jingħaqdu magħha.

Tul ħajjitha huma kienu għadhom lajċi, imma wara mewtha, fuq l-ispirazzjoni tagħha, bdew il-kongregazzjoni tal-Ursulini b'ħajja kkonsagrata bil-voti.

Imma baqgħu jeżistu dejjem Ursulini lajċi li jgħixu f'darhom jew f'ħajja komunitarja bla voti.

Imma l-iskop prinċipali tagħhom ilkoll hu t-tagħlim tat-tfal u għajnuniet lit-tfal, xebbiet u ommijiet fil-bżonn.

Dawn l-affarijiet nbidlu ftit snin wara l-mewt ta' Santa Anġela speċjalment fl-influwenza ta' San Karlu Borromeo u ġew modifikati matul is-sekli biex l-ideal ta' servizz ta' Santa Anġela jiġi adattat għall-ħtiġijiet li jitbiddlu tal-Knisja.

Santa Anġela Merici kienet tħobb tgħid:

"Id-diżordni fis-soċjetà hija riżultat ta' diżordni fid-dar"

u l-iskop tagħha kien li terġa' tagħmel Nisranija l-ħajja tal-familja – u l-ħajja tas-soċjetà – permezz tal-edukazzjoni ta' nisa u ommijiet futuri.

Mietet fi Brescia fis-27 ta' Jannar, 1540 meta kellha qrib is-70 sena.

Kienet iddikjarata qaddisa minn Piju VII fl-1807.

Hi għandha żewġ distinzjonijiet: Kienet l-ewwel waħda li waqqfet kongregazzjoni għat-tagħlim; u l-ewwel waħda li waqqfet istitut sekulari fejn il-membri jibqgħu jgħixu d-dar bla ma jkollhom ilbies li jiddistingwihom, u ma jieħdu ebda voti formali.

Ħsieb

Nisa bħal Santa Tereża ta' Avila u Santa Katerina ta' Ġenova kkontribwew b'mod sinifikanti għar-Riforma Kattolika.

Iżda fil-knisja tas-seklu 16, forsi l-ebda mara ma rrispondiet b'mod aktar kreattiv għall-ħtieġa ta' riforma minn Santa Anġela Merici.

Hi bniet komunitajiet li ħarrġu nisa mhux miżżewġa biex jgħixu ta' Nsara u pprovditilhom post sikur ta' unur fis-soċjetajiet lokali tagħhom.

Hi li kienet mara mhux miżżewġa hi stess, Anġela stabbiliet gruppi ta' nisa mhux miżżewġa mill-klassijiet kollha soċjali fi Brescia u bliet oħra Taljani tat-Tramuntana.

Hija riedet li n-nisa jkunu fid-dinja, iżda ma jkunux tad-dinja.

Allura huma kkonsagraw ruħhom lil Alla u wiegħdu li jgħixu ċ-ċelibat.

Iżda kienu jgħixu d-dar mal-familji tagħhom u fittxew modi biex iservu lill-ġirien tagħhom.

Fl-1535, Anġela organizzat dawn il-gruppi fil-Kumpanija ta' Santa Ursula, li aktar tard bdew jissejħu l-Ursolini.

Xi ħaġa li kienet unika għal żmienha, l-assoċjazzjoni tagħha antiċipat l-istituti sekulari moderni u l-komunitajiet tal-lajċi kkonsagrati.

Anġela tat lill-Ursulini struttura militari, li tiddividi l-ibliet f'distretti rregolati ġerarkikament minn nisa Nsara maturi.

Dan id-disinn ippermetta lill-komunità biex tappoġġja l-membri li setgħu jgħixu ta' Nsara kuljum u b'hekk tipproteġihom minn influwenzi spiritwalment ħżiena u ta' ħsara għar-ruħhom.

Ir-regola li Anġela kitbet għall-kumpanija teħtieġ li l-membri jibqgħu fidili għall-affarijiet bażiċi Nsara.

Fis-silta li ġejja, hija tispjega l-importanza tat-talb vokali u mentali ta' kuljum:

"Kull waħda mill-aħwa għandha tkun mehdija fit-talb, mentali kif ukoll vokali, u midħla tas-sawm.

Għax l-Iskrittura tgħid li mat-talb meħtieġ is-sawm.

U bis-sawm aħna nimmortifikaw l-aptiti tagħna tal-ġisem u tas-sensi, għalhekk b'talbna nitolbu lil Alla għall-grazzja ta' ħajja spiritwali vera.

Għalhekk, minħabba l-ħtieġa kbira li għandna għall-għajnuna divina, irridu nitolbu dejjem bil-moħħ u bil-qalb, kif inhu miktub, 'Itolbu dejjem' (1Tessalonikin 5:17).

Għandna nissuġġerixxu t-talb vokali frekwenti lil kulħadd li jipprepara l-moħħ billi jeżerċita lis-sensi tal-ġisem.

Allura kull waħda minnkom, kuljum għandha tgħid b'devozzjoni u attenzjoni mill-inqas l-Uffiċċju tal-Madonna (

Ara Uffiċċju tal-Madonna

) u s-seba' Salmi Penitenzjali (Salm 6, 32, 38, 51, 102, 130, u 143) għaliex waqt li nitolbu l-Uffiċċju, aħna nkunu qed nitkellmu ma' Alla."

F'mewtha fl-1540, Angela Merici kienet bdiet 24 grupp.

Matul is-snin l-Ursulini ffjorixxew bħala l-eqdem u waħda mill-aktar ordnijiet rispettati tat-Tagħlim tal-Knisja.

Tajjeb ngħidu li hawn Malta, is-Sorijiet Ursulini ġew imwaqqfa minn Mons. Isidoro dei Conti Formosa fl-1887 biex jieħdu ħsieb it-tfal u t-trabi fqar u abbandunati.

Għandhom tmint idjar f' Malta, tlieta f'Noto, u oħra f'Katanja.

Maż-żmien, l-appostolat kompla nfirex fi skejjel tat-tfal iż-żgħar, fit-tagħlim tal-katekiżmu, u f'oqsma oħra sew f'Malta kif ukoll barra.

Għal aktar tagħrif, mur: (

The Ursuline Sisters of Saint Angela Merici

U int, kemm tagħtiha importanza l-ħajja ta' talb b'dixxiplina u b'impenn u t-tagħlim tal-Katekiżmu Kattoliku bħala mezzi biex iżommuna mbiegħda minn perikli li jistgħu jagħmlu ħsara lil ruħna?

Talba

Agħtina, Mulej, li l-verġni Santa Anġela Merici ma tieqaf qatt tirrikmandana lill-ħniena tiegħek, biex, fuq l-eżempju tal-imħabba u l-għaqal tagħha, iseħħilna nħarsu t-tagħlim tiegħek u nistqarruh bl-imġiba kollha tagħna.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef333a7c', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


28 ta' Jannar: San Tumas ta' Aquino

Verżjoni Vidjo:

San Tumas ta' Aquino

"Jiena tlabt, u sirt għaqli; sejjaħt lil Alla, u mtlejt bl-għerf.

U dan l-għerf qistu aqwa mix-xettri u t-tronijiet, u ntbaħt li l-għana m'hu xejn ħdejh.

Mulej, min qatt għaraf x'inhi r-rieda tiegħek jekk inti nnifsek ma tajtux l-għerf u ma bgħattx fuqu mill-għoli l-Ispirtu qaddis tiegħek." –

Għerf 7:7-8; 9:17

SAN TUMAS TA' AQUINO

Saċerdot u Duttur tal-Knisja

1225 – 1274

Tagħrif:

San Tumas, magħruf bħala d-"Duttur Anġeliku" u l-"Prinċep tat-Teologi Kattoliċi", għadda ħajja f'atmosfera ta' talb u studju.

San Tumas twieled fil-Belt ta' Aquino qrib Monte Cassino, fl-1225, minn familja nobbli.

Hu kien is-seba' wieħed fost ħames subien u ħames bniet.

Ta' ħames snin beda jmur għand il-Patrijiet Benedittini ta' Monte Cassino biex jitgħallem l-iskola.

Fl-1239, meta kellu erbatax-il sena, daħal l-Università ta' Napli.

Hemm iltaqa' mal-Patrijiet Dumnikani, u daħal magħhom – ordni ddedikata prinċipalment għat-tagħlim u l-predikazzjoni..

Tal-familja ma riduhx isir patri Dumnikan.

Fl-1224, ħutu, fuq ordni tal-ġenituri, qabduh u ġabuh lura d-dar bil-fors, u żammewh qisu priġunier f'wieħed mill-kastelli tal-familja, u għamlu minn kollox biex idawrulu fehmtu, bla ma rnexxielhom.

Bil-għajnuna ta' oħtu li kienet iġġiblu l-kotba, studja sew il-Bibbja u l-Filosofija.

Meta tawh il-libertà fl-1245, reġa' ngħaqad mad-Dumnikani.

F'Pariġi u f'Cologne huwa studja taħt San Albertu Manju.

San Tumas għallem u pprietka f'Pariġi, Orvieto, Ruma, Viterbo u Napli.

Fl-1266, beda jikteb il-famuża

Summa Theologiæ

, iżda waqaf ħesrem fis-6 ta' Diċembru 1273, meta kellu esperjenza profonda waqt li kien qed jitlob wara li qaddes.

Meta xi ħadd staqsieh għaliex kien waqaf, wieġeb:

"Dak kollu li ktibt jidher qisu tiben ħdejn dak li ġie rrelevat lili."

Hu ħalla ħafna kitbiet oħra li jixhdu l-kobor tal-għerf li bih kien imżejjen.

Qabel ma kien jibda xi studju, huwa kien l-ewwel isejjaħ l-għajnuna ta' Alla fil-kontemplazzjoni u t-talb.

Is-sintesi ta' San Tumas taqbel ħafna mar-rivelazzjoni divina u mar-raġuni umana.

Huwa kien bniedem ta' ħajja sempliċi, lest li jaqdi, silenzjuż u miġbur, b'mod li kien maħbub minn kulħadd.

Aktar minn ħaddieħor hu kien jifhem l-istudju u x-xjenza bħala mezzi ta' qdusija.

Maħbub mill-poplu, kien jippreferi li jipprietka lin-nies foqra, bis-sempliċità u bonarjetà, anke aktar minn darba kuljum, kif jixhed l-ewwel kittieb tal-ħajja tiegħu.

San Tumas t'Aquino kien devot kbir tal-Ewkaristija.

Lil dan il-qaddis nafu l-offiċjatura ta' nhar il-festa ta' Corpus Christi fejn insibu fost l-oħrajn il-famuż innu

Lauda Sion

, kif ukoll

Pange Lingua,

it-

Tantum Ergo,

O Salutaris Hostia,

Adoro te devote

u oħrajn.

Darba kien qed jitlob quddiem il-kurċifiss u sama':

"Ktibt tajjeb fuqi, Tumas.

Xi trid bħala rigal?"

San Tumas wieġeb:

"Xejn ħlief lilek, Mulej!"

Il-qaddis miet ta' 49 jew 50 sena fis-7 ta' Marzu 1274, wara li rċieva l-vjatku, meta kien fi triqtu biex fuq talba tal-Papa Girgor X jieħu sehem fil-Konċilju ta' Lyons.

Il-festa tiegħu ssir fit-28 ta' Jannar b'tifkira ta' meta fl-1368 il-fdalijiet tiegħu ttieħdu f'Toloża, fi Franza, b'ordni tal-Papa Urbanu V. Kien iddikjarat qaddis minn Ġwanni XXII fl-1323 u ddikjarat duttur tal-Knisja minn Piju V. Mis-snin li għaddew mill-kanonizazzjoni tiegħu, ebda għalliem ma kien hekk approvat minn Papiet u konċilji daqsu u huwa l-uniku duttur li l-Konċilju Vatikan II ppropona speċifikament bħala gwida intellettwali għas-saċerdoti u għall-istudenti universitarji.

San Tumas huwa Patrun tal-iskejjel Kattoliċi.

Ħsieb

Nixtieq nibda b'talba mill-isbaħ ta' San Tumas ta' Aquino:

O Mulej Alla tiegħi, agħtini

moħħ biex nagħarfek,

qalb biex infittxek,

għerf biex insibek,

imġiba biex nogħġob lilek,

perseveranza determinata fl-istennija tiegħek,

u tama li fl-aħħar inħaddnek miegħi.

Ammen.

Peress li San Tumas ta' Aquino kien devot kbir ta' Ġesù fl-Ewkaristija, xtaqt ninkludi parti minn taħdita ta' Dun Hector Scerri dwar strofa minn innu li kiteb hu, li saret fil-Knisja Arċipretali tal-Mosta fl-Akkademja fil-100 Sena mill-Kungress Ewkaristiku Internazzjonali (27 ta' April 2013):

"F'telfa ta' mħabba qawwija, tabilħaqq magħġuna ma' kontemplazzjoni taħraq, mill-qalb saċerdotali u l-moħħ għaref ta' San Tumas ta' Aquino ħarġet l-għanja-talba magħrufa mill-kliem tal-ewwel vers tagħha,

Adoro te devote

– Jien nadurak bil-qima.

Innu Ewkaristiku li ilu jitkanta minn ġenerazzjonijiet ta' Nsara tul is-sekli.

Innu li jesprimi fidi ħajja fil-Ġisem Veru u d-Demm Veru ta' Ġesù Kristu Rxoxt, tassew preżenti sagramentalment għalina taħt ix-xbihat ta' ħobż umli u nbid iħammar.

Fis-sitt strofa, minn sebgħa, li fiha l-għanja, inkantaw:

Pie pellicane Iesu Domine,

O Ġesù hekk twajjeb, Pellikan qaddis

Me immundum munda tuo Sanguine:

Saffi Int lil qalbi b'demmek il-għażiż

Cuius una stilla salvum facere

Li b'qatra biss minnu, O Ġesù maħbub

Totum mundum quit ab omni scelere

Tista' d-dinja kollha tnaddaf minn kull dnub.

Il-kelmtejn tal-bidu, li jiddu b'tifsir għoli:

pie pellicane

– O Pellikan qaddis, iqanqlu devozzjoni u mħabba ġewwa fina... imma, mhux biss!

Kif se naraw, dan il-kliem għandu jqanqalna biex infasslu ħajjitna fuq l-eżempju li tana l-Pellikan qaddis.

Dan in-nom u l-aġġettiv – O Pellikan qaddis,

pie pellicane

– jeħtieġu ftit ta' spjegazzjoni.

Mijiet ta' snin ilu, u anke fiż-żmien klassiku tal-Greċja u tal-Imperu Ruman, kienu jemmnu li dan l-għasfur, il-pellikan, kellu mġiba għal kollox partikulari.

Meta ma kienx jirnexxilha ssib ikel għall-friegħ tagħha, il-pellikan omm kienet tqatta' minn ġisimha stess biex huma jkollhom almenu dak il-ftit biex jitrejqu bih.

Għalkemm ir-riċerka tax-xjenzjati u tal-ornitoloġi (i.e. dawk li jistudjaw bir-reqqa d-dinja tal-għasafar) tgħid, bla tlaqliq, li dan fil-fatt mhuwiex minnu, fl-istess ħin dan il-ħsieb, bir-raġun, ifakkar lill-Insara f'Ġesù Kristu.

Ġesù tassew tana lilu nnifsu.

Tana lilu nnifsu biex niekluh.

Tana kollox!

O Ġesù hekk twajjeb, Pellikan qaddis, ikun l-eżempju tiegħek li jispirana.

Ikun l-eżempju tal-għotja tiegħek li jagħtina l-qawwa biex kuljum aħna nitgħallmu ningħataw bħalek.

Inti, fiċ-Ċenaklu, fuq il-Golgota, wara l-Qawmien, ħallejthom iqattgħu u jieklu minnek.

U tħalli lilna nagħmlu l-istess.

Meta nkunu fl-iskola tiegħek, aħna u nqattgħu u nieklu minnek, nimtlew bil-qawwa biex aħna wkoll insiru 'ġisem li jingħata' u 'demm li jixxerred.'

Dik skola!

O Ġesù hekk twajjeb, Pellikan qaddis, agħmel li l-Ewkaristija ssir il-ħajja tagħna, u l-ħajja tagħna Ewkaristija.

Aħna l-Maltin għandna idjoma mill-isbaħ.

Dwar persuna ġeneruża li ma toqgħodx tkejjel miegħek, aħna ngħidu:

'Dak, taqta' u tiekol minnu.'

Għal min, jekk mhux għal Ġesù, joqgħod l-aktar dan il-kliem?!

Iva, Ġesù, l-Iben t'Alla li sar bniedem, li għallem in-nies, għamel il-mirakli, li sejjaħ in-nies biex ikunu dixxipli tiegħu billi jiċħdu lilhom infushom, jerfgħu salibhom u jimxu warajh, li bata passjoni ħarxa, miet u qam mill-imwiet... huwa tassew il-Pellikan qaddis.

Nistgħu naqtgħu u nieklu minnu mhux biex nieqfu hemm u npoġġu idejna fuq żaqqna.

Naqtgħu u nieklu minnu biex hu jagħmel minnek persuna li ħaddieħor jista' jaqta' u jiekol minnek.

Aħna nqimu lil Ġesù fl-Ewkaristija waqt iċ-ċelebrazzjoni tal-quddiesa."

ĠESU' TQATTA' U TIEKOL MINNU!

Imma attenti!

Jeħtieġ inkunu preparati sew biex nirċievu dan is-Sagrament hekk kbir!

San Pawl jgħidilna b'mod ċar:

"Mela kull min jiekol il-ħobż jew jixrob il-kalċi tal-Mulej bla ma jixraqlu, ikun ħati tal-ġisem u d-demm tal-Mulej.

Ħa jgħarbel il-bniedem lilu nnifsu, imbagħad jiekol il-ħobż u jixrob il-kalċi.

Min jiekol u jixrob bla ma jagħżel minn ikel ieħor il-ġisem tal-Mulej, ikun jiekol u jixrob il-kundanna tiegħu stess."

(1Korintin 11:27-29)

TKUN QED TITQARBEN ĦAŻIN: jekk int fid-dnub il-mejjet jew għandek ħsieb ĊAR li tidneb jew tmur kontra l-Vanġelu jew it-tagħlim tal-Knisja.

F'dan il-każ,

TITQARBINX qabel ma tindem b'sinċerità minn dnubietek kollha u tmur tirċievi l-maħfra tal-Mulej permezz tas-Sagrament tal-Ħniena (tal-Qrar)

Din tapplika għalija, għalik u għal kulħadd.

Kulħadd inkluż u ħadd eskluż.

Fis-Sekwenza tas-Solennita' ta' Corpus Christi nsibu dan li ġej:

"Jieklu t-tajba, jieklu l-ħżiena;

imma 'l dawk iġib il-ħajja,

lil dawn jixħet fit-telfien.

Mewt għall-ħżiena, ħajja għat-tajba

ara kif jinbidel fihom,

għalkemm jieħdu l-istess ikel".

Talba

O Alla, inti tajtna f'San Tumas ta' Aquino sinjal ċar ta' ħeġġa għall-qdusija u ta' ħerqa għat-tagħlim imqaddes; agħmel li nifhmu sewwa kull ma għallem u li nsiru nixbħuh fl-imġiba ta' ħajtu.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef336388', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


25 ta' Jannar: Il-Konverżjoni ta' San Pawl

Verżjoni Vidjo:

Il-Konverżjoni ta' San Pawl

"Jiena sibt il-ħniena, għax dak li għamilt għamiltu bla ma kont naf, billi kont għadni ma nemminx; anzi Lili l-grazzja ta' Sidna ġiet mogħtija bil-kotra, flimkien mal-fidi u mal-imħabba, li hi fi Kristu Ġesù.

Ma jistħoqqlix nissejjaħ appostlu, għaliex kont naħqar lill-Knisja ta' Alla." ~

1Timotju 1:13-14; 1 Korintin 15:9.

IL-KONVERŻJONI TA' SAN PAWL

c. 35 A.D.

Tagħrif:

Il-Knisja tiċċelebra l-konverżjoni ta' San Pawl, minħabba n-natura straordinarja tagħha.

San Pawl kien Lhudi, ta' Ċittadinanza Rumana, edukat f'Ġerusalemm, u trabba bħala Fariżew akkanit ħafna, anzi fanatiku għal-Liġi ta' Mosè.

Hekk sar għadu mill-kbar u persekutur aħrax tal-Knisja Nisranija li kienet għadha fil-bidu tagħha.

Saħansitra akkwista l-awtorità mingħand il-Mexxejja tal-Lhud biex ikun jista' jarresta lill-Insara fl-ibliet u fl-irħula u jeħodhom Ġerusalemm biex jgħaddu ġuri.

Nafu li kien preżenti fil-martirju ta' San Stiefnu.

Meta bejn is-sena 34 u 36, kien sejjer Damasku, illum il-Kapitali tas-Sirja, biex jippersegwita lill-Insara, Ġesù stess ikkonvertieh u wrieh biċ-ċar li l-persekuzzjoni li kien qed jagħmel lill-Insara, kien qed jagħmilha lilu.

"Sawl, Sawl, għaliex qiegħed tippersegwitani?"

Qallu: "Min int, ja Sidi?"

Wieġbu: "Jien hu Ġesù, li int qiegħed tippersegwitah ... "

Din il-ġrajja nsibuha mniżżla fl-Atti tal-Appostli (9:3-27; 22:6-16; 26:13-18); u San Pawl jagħmel riferenza għaliha f'xi ittri (1Korintin 15:9-10; Galatin 1:13-16; Efesin 3:6-7).

Il-Laqgħa straordinarja tiegħu ma' Ġesù mhux biss bidlet ħajtu, u minn persekutur qalil, għamlitu wieħed mill-ikbar difensuri, għalliema u qaddisin tal-Knisja Nisranija, iżda kellha effett drammatiku fuq l-istess Knisja.

Wara l-konverżjoni tiegħu, li ġrat għall-ħabta tas-sena 35 A.D., San Pawl għadda aktar minn tliet snin fid-deżert tal-Għarabja jħejji ruħu għall-missjoni li għażillu Ġesù.

Hawn hu kellu diversi rivelazzjonijiet li fihom hu fehem tajjeb ħafna li Ġesù ta' Nazaret kien ħaj u li kull ħaġa fis-sema u fl-art kellha l-milja tagħha fih.

San Pawl fl-ittri tiegħu jsemmi l-konverżjoni tiegħu fit-triq ta' Damasku u jattribwiha lill-imħabba ta' Alla lejh, u jgħid li min-naħa tiegħu laqa' l-grazzja li tah Alla u jgħid li din il-grazzja ma kinitx għalxejn fih.

Hu pprova jfassal ħajtu kollha fuq dik ta' Ġesù u ħadem għal Ġesù kemm felaħ biex jarah magħruf u maħbub minn kulħadd, sa wasal biex qal: "Ngħix mhux jien, imma Kristu jgħix fija."

Il-festa tal-Konverżjoni ta' San Pawl bdiet fil-Gallja fis-seklu VIII fl-okkażjoni tat-traslazzjoni ta' xi relikwi tal-appostlu, u daħlet fil-Kalendarju Ruman lejn it-tmiem tas-seklu X.

Il-parroċċa ta' Ħal Safi hi ddedikata għall-Konverżjoni ta' San Pawl.

Ħsieb

Dan parti mid-diskors tal-Papa Franġisku tal-25 ta' Jannar 2018, fil-Festa tal-Konverżjoni ta' San Pawl:

"Aħna l-Insara, naqsmu flimkien l-esperjenza fundamentali: il-grazzja ta' Alla, il-ħniena qawwija tiegħu biex isalvana.

U proprju għax Alla ħadem din ir-rebħa fina, flimkien nistgħu ngħannu l-ġieħ tiegħu.

Fil-ħajja mbagħad induqu l-ħlewwa ta' Alla, li fil-ħajja tagħna ta' kuljum bl-imħabba tiegħu jsalvana mid-dnub, mill-biża' u mit-tbatija.

Dawn l-esperjenzi prezzjużi għandhom jiġu mħarsa fil-qalb u fil-memorja.

Anki San Pawl, li llum qed niċċelebraw il-konverżjoni tiegħu, għamel l-esperjenza qawwija tal-grazzja, li sejħitlu biex, minn persekutur, isir appostlu ta' Kristu.

Il-grazzja ta' Alla wasslet lilu wkoll biex ifittex il-komunjoni mal-Insara l-oħra, minnufih, l-ewwel f'Damasku u mbagħad Ġerusalemm (ara Atti 9:19,26-27).

Din hi l-esperjenza tagħna tal-fidi.

Naqra naqra, aktar ma nikbru fil-ħajja spiritwali, nifhmu dejjem iżjed li l-grazzja tilħaqna flimkien mal-oħrajn u rridu naqsmuha mal-oħrajn."

U dan hu parti mill-omelija tal-Arċisqof Charles J. Scicluna fil-festa tal-Konverżjoni ta' San Pawl (23 ta' Jannar, 2016):

"Aħna msejħin biex inkunu xhieda ta' Ġesù, u ma nibżgħux nuru li aħna Nsara bil-mod kif ngħixu, kif nitkellmu, kif inġibu ruħna, bid-deċiżjonijiet li nieħdu...hekk trid tkun xhud.

U m'hemmx għalfejn ikollna ċ-ċarċir tad-demm biex inkunu martri, xhieda – martri tfisser xhud.

Kemm żgħażagħ tagħna li jagħmlu l-Griżma, imma mbagħad meta jibdew jitfarfru, jistħu jgħidu li jemmnu f'Ġesù minħabba l-peer pressure.

Jiena rrid nagħmlilhom kuraġġ liż-żgħażagħ biex ma jistħux mill-isem qaddis tal-Mulej Ġesù!

Pawlu mhux biss xhud għax ra lil Ġesù, iltaqa' miegħu fit-triq ta' Damasku, imma wkoll appostlu mibgħut.

Aħna wkoll mibgħuta fl-ambjenti differenti tal-ħajja u skont il-vokazzjoni tagħna, biex inwasslu l-bxara t-tajba tal-Mulej.

Il-Mulej miet għalik, il-Mulej qam mill-imwiet għalik, il-Mulej iħobbok.

Ejjew nirringrazzjaw lill-Mulej tal-ħniena li wera ma' Sawlu, ma' Pawlu l-appostlu Missierna, għax il-ħniena li wera miegħu, aħna ggwadanjajna minnha.

Hu kien li ġie f'Malta, x'aktarx fl-Imdina fejn il-Protos kellu d-dar tiegħu, fejn Pawlu għamel il-miraklu tal-fejqan ta' missier Publju, u l-Maltin, kull min kien marid, ġew għandu u mal-fejqan ħadu l-fidi.

Ejjew nitolbu biex, bl-interċessjoni tal-appostlu Missierna San Pawl, il-fidi fi Kristu tibqa' wkoll għalina għajn ta' fejqan."

Talba

O Alla, int għallimt id-dinja kollha bil-prietki tal-Appostlu Missierna San Pawl, li llum qegħdin niċċelebraw il-konverżjoni tiegħu: agħmel li aħna nimxu fuq l-eżempju tiegħu, biex inkunu xhieda tal-verità tiegħek quddiem il-bnedmin kollha.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Film on the life of Saint Paul:

Nota: It-Tagħrif dwar din il-Festa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef3ea4dc', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });